LANJUTKAN TEMPOH MORATORIUM

KUALA LUMPUR: Tempoh moratorium wajar dilanjutkan tetapi hanya diberikan kepada golongan yang benar-benar terjejas susulan penularan wabak COVID-19.

Menurut Perunding Kanan Infaq Consultancy, Afyan Mat Rawi, keutamaan perlu diberikan kepada pekerja sektor industri yang terjejas teruk terutama yang kehilangan pekerjaan.

Ikuti laporan Berita Alhijrah siaran 30 Jun 2020.— AlHijrah Online


WARGA EMAS DIPENJARA PALSU DOKUMEN, HAKIM NASIHAT BERTAUBAT

SHAH ALAM: Hakim Mahkamah Sesyen di sini menasihati seorang warga emas supaya bertaubat dan insaf atas kesalahan memalsukan dokumen pindah milik tanah termasuk menggunakan cap jari orang yang telah meninggal dunia.

“Kamu bukan muda lagi, saya harap kamu insaf dan tidak melakukan kesalahan sama. Paling menyedihkan, apabila kamu sendiri tahu pemilik tanah itu sudah meninggal dunia, tapi kamu bertindak sehingga menyebabkan tanah itu dipindah milik kepada orang lain.

“Sebagai seorang Muslim, kita akan diadili di akhirat dengan lebih tepat. Bertaubatlah sementara hidup. Pengadilan di akhirat adalah lebih berat,” kata Hakim Rozilah Salleh sebelum menjatuhkan hukuman ke atas Ibrahim Mahidin, 61.

Ibrahim dituduh atas empat pertuduhan pemalsuan dokumen pindah milik tanah termasuk menggunakan cap jari orang yang telah meninggal, sekitar 2015 dan 2016.

Rozilah menjatuhkan hukuman penjara satu tahun bagi setiap pertuduhan dan memerintahkan hukuman tersebut berjalan serentak bermula hari ini.

Mengikut pertuduhan, Ibrahim secara tidak jujur menggunakan suatu dokumen sebagai tulen iaitu dokumen perjanjian jual beli dan dokumen kuasa wakil antara Che’ Nah Arshad yang telah meninggal dunia serta Mhd Kaim Tukimon, 70, masing-masing bertarikh 26 dan 27 Nov 2015, yang diketahui dokumen palsu semasa diserahkan kepada Pejabat Daerah dan Tanah Kuala Selangor.

Bekas penulis surat dan urusan tanah itu juga secara tidak jujur menggunakan suatu dokumen sebagai tulen iaitu dokumen maklumat pindah milik dan gadaian melibatkan dua individu sama, serta dokumen surat akuan penama Che’ Nah Arshad yang diketahui dokumen palsu, semasa diserahkan kepada Pejabat Daerah dan Tanah Kuala Selangor.

Ibrahim didakwa melakukan kesemua kesalahan itu di Unit Pendaftaran Tanah, Pejabat Daerah dan Tanah Kuala Selangor pada 2 Dis 2015 dan 24 Nov 2016 mengikut Seksyen 471 Kanun Keseksaan yang boleh dihukum di bawah Seksyen 465 Kanun Keseksaan yang memperuntukkan hukuman penjara sehingga dua tahun atau denda atau kedua-duanya.

Pada 12 Mei lepas Ibrahim mengaku tidak bersalah atas empat pertuduhan itu, namun menukar pengakuan kepada bersalah ketika sebutan kes hari ini.

Pendakwaan diikendalikan Pegawai Pendakwa Suruhanjaya Pencegahan Rasuah Malaysia (SPRM) Selangor Mohd Aliff Shaharuzaman, manakala tertuduh diwakili peguam Idris Zaidel.  –AlHijrah Online


SEORANG MANGSA TRAGEDI BOT TERBALIK DI TELUK BATIK MENINGGAL DUNIA

IPOH: Salah seorang mangsa insiden bot terbalik di Pantai Teluk Batik semalam Nurul Afiqah Abdullah Sani, 34, meninggal dunia awal pagi tadi.

Berita sedih itu dikongsikan adik Allahyarham, Khairul Naim menerusi catatan di Facebook.

“Untuk makluman, kakak saya Nurul Afiqah Abdullah Sani telah menghembuskan nafas terakhir beliau pada jam 4.28 pagi (29/8/2023) di Hospital Manjung.

“Jenazah akan dibawa pulang ke Kampung Bagan Tiang untuk proses pengebumian selepas Zohor,” katanya.

Khairul Naim turut menggunakan tanda pagar tragedi bot terbalik di akhir catatannya.

Semalam media melaporkan sembilan individu termasuk tujuh pelancong warga tempatan berdepan detik cemas selepas bot dinaiki mereka terbalik di Pantai Teluk Batik.

Difahamkan bot rekreasi yang dinaiki dua sekeluarga bersama dua krew itu terbalik kira-kira sembilan meter dari pesisir pantai.

Pengarah Jabatan Bomba dan Penyelamat Malaysia (JBPM) Perak, Sayani Saidon semalam berkata, dua mangsa terpaksa diberikan rawatan kecemasan iaitu seorang mangsa lelaki berusia 17 tahun yang juga orang kurang upaya (OKU) dan seorang wanita berusia 34 tahun diberikan bantuan pernafasan (CPR).

Remaja lelaki itu dilapor telah sedar diri sebaik diberikan CPR manakala mangsa wanita tersebut tidak sedarkan diri ketika dibawa ke hospital. – AlHijrah Online


SAH!  SELANGOR CUTI ISNIN 14 OGOS

SHAH ALAM: Kerajaan Selangor mengisytiharkan Cuti Hari Kelepasan Am pada Isnin 14 Ogos, bagi seluruh negeri Selangor.

Setiausaha Kerajaan Negeri Selangor Datuk Haris Kasim berkata, cuti tersebut bersempena Pilihan Raya Dewan Negeri (PRN) Selangor Ke-15.

Sebelum ini Menteri Besar Selangor Datuk Amirudin Shari memaklumkan Isnin depan sebagai cuti peristiwa sekiranya gabungan Pakatan Harapan (PH) dan Barisan Nasional (BN) menang dalam PRN.

Semalam, Suruhanjaya Pilihan Raya (SPR) mengumumkan bahawa PH kekal mentadbir Selangor apabila memperoleh majoriti melebihi 50 peratus dengan memenangi 29 daripada keseluruhan 56 kerusi Dewan Undangan Negeri (DUN) yang dipertandingkan.–AlHijrah Online


GURU, PAKAR SAKIT PUAN ANTARA KAKITANGAN PBB TERBUNUH DI GAZA

GAZA: Serangan Israel di Semenanjung Gaza telah membunuh 11 kakitangan Pertubuhan Bangsa-Bangsa Bersatu pada petang Rabu, antaranya lima guru di sekolah yang dikendalikan oleh PBB dan seorang pakar sakit puan, lapor Agensi Berita Jerman (dpa) yang memetik UNRWA (United Nations Relief and Works Agency for Palestine Refugees).

Sebahagian daripada kakitangan itu terbunuh di rumah bersama keluarga mereka, kata UNRWA.

Pada sebelah pagi, pertubuhan itu telah melaporkan sembilan kematian dalam kalangan kakitangan PBB.

Agensi bantuan itu mengulangi bahawa orang awam mesti dilindungi sebagai prinsip dalam konflik.

“Kami menggesa agar pertempuran ditamatkan untuk menyelamatkan lebih banyak nyawa orang awam,” kata agensi bantuan itu.–AlHijrah Online


WARGA EMAS NYARIS MAUT DALAM KEBAKARAN RUMAH

SEMENYIH: Seorang lelaki warga emas nyaris maut selepas terlibat dalam kejadian kebakaran rumah di Jalan Sei Haneco 2/3, Taman Sri Haneco, di sini petang semalam.

Jabatan Bomba dan Penyelamat Malaysia (JBPM) Selangor dalam kenyataan memaklumkan, panggilan berhubung kejadian diterima kira-kira jam 2.31 petang sebelum mengerahkan anggota ke lokasi kejadian.

“Kebakaran melibatkan dua buah rumah teres dua tingkat dengan keluasan 40×70 kaki persegi telah terbakar 60 peratus.

“Mangsa berusia 78 tahun yang terlibat dalam kejadian bagaimanapun berjaya diselamatkan dan tidak mengalami sebarang kecederaan,” katanya.

Ujarnya, bomba bertindak menjalankan kerja-kerja pemadaman sehingga api berjaya dikawal pada jam 2.55 petang.–AlHijrah Online


STATISTIK TERKINI KORONAVIRUS

KUALA LUMPUR: Berikut ialah statistik daripada Menteri Kesihatan, Datuk Seri Dr Dzulkefly Ahmad semasa sidang media selepas melakukan lawatan kerja di Lapangan Terbang Antarabangsa KL (KLIA) dan Lapangan Terbang Antarabangsa Kuala Lumpur 2 (KLIA2) hari ini.

– Tidak ada ketibaan pelancong dari Wuhan, China sejak 23 Jan, hari yang sama pihak berkuasa China menguatkuasakan pelaksanaan menutup bandar raya itu bagi penularan wabak 2019 Novel Koronavirus

– Jumlah positif Wuhan Koronavirus sehingga Ahad (26 Jan) kekal empat

– Kes menunggu – mereka yang masih menunggu keputusan makmal – seramai lima orang, kesemua melibatkan warga China. Dua orang di Langkawi, dua di Kuala Lumpur dan terbaharu di Bintulu, Sarawak.

– Kes kumulatif bagi orang yang disyaki terjejas dengan Koronavirus setakat ini ialah 38 orang dengan satu disahkan positif, 32 negatif, dan lima masih menunggu keputusan makmal (kes di Langkawi, Kuala Lumpur dan Bintulu).

– Setakat pukul 3.00 petang ini, 164,692 pengunjung telah melalui pemeriksaan imbasan di pusat kemasukan negara dengan sembilan pengunjung dirujuk untuk imbasan lanjut tetapi tidak seorang pun daripada mereka memenuhi kriteria Pesakit Di Bawah Siasatan bagi Koronavirus.

– Sebanyak 12 pengimbas suhu badan yang akan ditempatkan di pintu masuk. Ini adalah tambahan kepada 54 yang ada kini – 33 di Semenanjung Malaysia dan 21 di Sabah dan Sarawak. — BERNAMA


PERIKSA LABEL SEBELUM BELI KERUSI KESELAMATAN BAYI

ALOR SETAR: Orang awam dinasihatkan membeli kerusi keselamatan kanak-kanak dan bayi yang memenuhi piawaian ditetapkan bagi mengelak kecederaan serius jika berlaku kemalangan.

Pengarah Jabatan Keselamatan Jalan Raya (JKJR) Kedah, Chan Pei Hong berkata, terdapat beberapa jenis kerusi keselamatan iaitu kerusi keselamatan bayi, kanak-kanak dan ‘car booster’ (sokongan) yang boleh dipilih mengikut umur, berat dan ketinggian.

“Memang ada kerusi keselamatan yang mencecah ribuan ringgit namun ada juga harga mampu milik. Ibu bapa boleh memilih mengikut bajet mereka tetapi perlu ada label QR MIROS.

“Bagaimanapun, ada yang tidak memeriksa label piawaian dan mengikut garis panduan kerusi keselamatan dikeluarkan Institut Penyelidikan Keselamatan Jalan Raya Malaysia (MIROS) kerana mahu mendapatkan yang murah,” katanya.

Antara jenis kerusi keselamatan yang perlu dipasang dalam kenderaan.

Menurutnya, ibu bapa yang membuat pembelian kerusi keselamatan terpakai atau ‘preloved’ turut dinasihatkan memeriksa label bagi memastikan ia tidak melebihi had masa penggunaannya.

“Kita sedang berusaha menghebahkan perkara ini melalui pelbagai saluran termasuk media sosial demi memberi kesedaran kepada ibu bapa mengenai kepentingan pemasangan kerusi keselamatan.

“Tahap kesedaran orang ramai didapati semakin tinggi untuk memasang kerusi keselamatan bayi seperti diwajibkan kerajaan pada 2020,” katanya.

Pei Hong berkata, semua ibu bapa perlu melatih atau membiasakan anak mereka menggunakan kerusi keselamatan sejak dari awal. — SINAR HARIAN


RENTAS NEGERI: HARGA TIKET BAS NAIK?

Asalnya wartawan kami membuat tinjauan jika ada pembelian panik tiket bas untuk perjalanan rentas negeri susulan pelaksanaan Perintah Kawalan Pergerakan Pemulihan (PKPP) bermula esok.

Tapi apa yang kami dapati, rata-rata harga tiket bas bagi perjalanan rentas negeri naik sejak pelaksanaan PKP oleh kerajaan pada 18 Mac lalu untuk mengekang penularan wabak Covid19.

Ikuti laporan disediakan wartawan Berita AlHijrah, Khadizah Faisal. — AlHijrah Online


PKPD PENJARA ALOR SETAR DITAMATKAN

KUALA LUMPUR: Perintah Kawalan Pergerakan Diperketatkan (PKPD) di Penjara Alor Setar yang akan berakhir hari ini 1 November 2020, akan ditamatkan.

Menteri Kanan (Keselamatan) Datuk Seri Ismail Sabri Yaakob berkata keputusan itu dibuat selepas tiada lagi kes positif COVID-19 direkodkan dalam tempoh 7 hari terkini.

“Kerajaan sebelum ini telah mengumumkan pelaksanaan PKPD Penjara Alor Setar bermula 5 Oktober 2020 sehingga 18 Oktober 2020 dan kemudiannya dilanjutkan lagi bermula 19 Oktober 2020 sehingga 1 November 2020.

“Saringan oleh KKM sehingga 1 November 2020, tiada lagi kes positif COVID-19 direkodkan dalam tempoh 7 hariterkini,” katanya dalam sidang media Perintah Kawalan Pergerakan Pemulihan hari ini.

Sementara itu Ismail Sabri hari ini mengumumkan kerajaan akan melaksanakan PKPD di Pusat Tahanan Sementara Kota Kinabalu, Sabah bermula 3 hingga 16 November 2020.

Ujarnya keputusan itu dibuat setelah mendengar permohonan dan cadangan daripada Majlis Keselamatan Negara Sabah mengenai keperluan untuk melaksanakan PKPD di pusat tahanan itu.

“Sehingga 30 Oktober 2020, seramai 261 tahanan serta kakitangan telah disaring dan seramai 56 orang tahanan didapati positif COVID-19,” katanya merujuk situasi di Pusat Tahanan Sementara Kota Kinabalu. — AlHijrah Online


CAC SECARA MAYA DIBANGUNKAN UNTUK ELAK KESESAKAN

PUTRAJAYA: Pusat Penilaian COVID-19 (CAC) akan dilaksanakan secara maya atau ‘virtual’ bagi kegunaan pesakit COVID-19 tidak bergejala dan bergejala ringan.

Timbalan Ketua Pengarah Kesihatan (Kesihatan Awam), Datuk Dr Chong Chee Kheong berkata, keputusan itu untuk memastikan kapasiti pesakit di CAC sedia ada dapat dikurangkan dan tidak berlaku kesesakan.

“Pemantauan kes-kes tersebut akan diadakan secara maya tanpa keperluan menghadiri secara fizikal di CAC,” katanya dalam sidang media, hari ini.

Mengulas lanjut, pesakit yang perlu menjalani Perintah Pengawasan dan Pemerhatian di Rumah (HSO) akan dipantau melalui aplikasi MySejahtera atau lain-lain aplikasi.

Beliau memaklumkan pesakit tidak akan dipakaikan gelang namun mereka perlu mematuhi segala peraturan yang telah ditetapkan dalam tempoh kuarantin.–AlHijrah Online


MALAM 2021: “20 TRIP LAGI NAK ANGKUT PESAKIT COVID-19”

SUNGAI BULOH: Perkongsian seorang petugas barisan hadapan Kementerian Kesihatan Malaysia (KKM) menerusi laman Twitternya mendapat perhatian sebahagian warga net pada malam tahun baharu 2021.

Ketika orang ramai menyambut tahun baharu dengan dentuman mercun dan bunga api, namun perkongsian frontliner berkenaan, walaupun  ringkas tetapi membuka mata masyarakat akan realiti sebenar apa yang berlaku di Malaysia, bahkan di seluruh dunia.

Farihin Fattah, seorang Penolong Pegawai Perubatan (PPP) memuat naik ciapan beserta gambar-gambar ketika tugasannya ‘mengangkut’ individu-individu positif COVID-19, sambil secara santai mengingatkan orang ramai supaya tidak ambil mudah penyakit berjangkit berkenaan.

Dengan berpakaian lengkap Peralatan Perlindungan Diri (PPE), ciapan di Twitter Farihin juga secara tidak langsung menceritakan pelbagai kisah yang ramai tidak tahu di sebalik laporan harian kes COVID-19 oleh KKM.

“Korang kalau happy malam ni sekejap je, kalau sangkut laa Covid ni, 14 hari kena kurung kat Pusat Kusta tu.”

Menurut Farihin, malam tadi sahaja beliau bersama pemandu ambulans bernama Irsyad mempunyai lebih 20 tugasan untuk mengambil pesakit COVID-19 di kediaman masing-masing di serata Lembah Klang untuk dibawa ke hospital.

Kongsinya lagi, pesakit COVID-19 yang diambil oleh ambulans tidak boleh mengharap akan terus dimasukkan ke dalam wad memandangkan wad rawatan pesakit virus itu sentiasa penuh.

Malah kebelakangan ini, bilangan pesakit baharu harian semakin tinggi berbanding mereka yang sembuh dan dibenarkan pulang.

“Hari terakhir bagi tahun 2020, Malaysia merekodkan kes harian baharu tertinggi sepanjang pandemik COVID-19 melanda negara kita iaitu sebanyak 2,525 kes.”

“Hari ini (31 Disember) bilangan kes sembuh COVID-19 adalah sebanyak 1,481 kes.”

Kongsi Farihin lagi, warga net perlu tahu, andai mereka disahkan positif COVID-19 dan didatangi ambulans untuk dibawa ke hospital, mereka juga mungkin akan ditempatkan di Pusat Kawalan Kusta Negara, Hospital Sungai Buloh sehingga 14 hari, satu tempoh yang lama dan mungkin membosankan.

Malah ada kes malam tadi menyaksikan ambulans yang membawa tiga beranak untuk dihantar ke Pusat Penyelarasan Perubatan Kecemasan (MECC) diarah berpatah balik ke rumah kerana pusat kuarantin yang penuh.

“Perut lapar, nak kencing, semua ada. Isyak pun belum ni.”

Sementara itu, Ketua Pengarah Kesihatan, Tan Sri Dr Noor Hisham Abdullah, empat hari lalu berkata KKM mempertimbang untuk pesakit COVID-19 tahap satu dan dua menjalani kuarantin di rumah sekiranya keadaan memerlukan.

Beliau bagaimanapun berkata, sekiranya ia dilaksanakan, terdapat kriteria yang perlu dipatuhi.

Jelas Noor Hisham ketika itu, KKM masih ada kapasiti dari segi katil tetapi berdepan isu logistik untuk memindahkan pesakit dari rumah ke hospital.

Perkara itu katanya, berikutan peningkatan kes sejak kebelakangan ini. – AlHijrah Online / Ardi Herman Mohd Mardzi


Iran kawal sepenuhnya Teluk Parsi

TEHERAN – Seorang komander kanan Iran berkata, Teluk Parsi
dikawal sepenuhnya oleh Iran dan seberang pergerakkan tentera asing di kawasan
perairan strategik itu perlu mendapatkan kebenaran Teheran.

Kenyataan itu dikeluarkan Timbalan Komander Pengawal Revolusi
Iran (IRGC), Ali Fadavi di tengah ketegangan meningkat dengan Amerika Syarikat
(AS).

“Selama bertahun-tahun, pasukan kami telah mengawal
sepenuhnya Teluk Parsi. Mereka (AS) perlu mendapat izin daripada kami untuk
sebarang pergerakkan di kawasan itu.

“Malah, seluruh utara Selat Hormuz berada di bawah
kawalan Iran,” tegasnya, merujuk kepada. laluan penting kapal minyak yang
menghubungkan Teluk Parsi ke Laut Oman.

Fadavi menambah, mana-mana krew kapal perang yang berhasrat
mendekati perairan itu perlu mengetahui bahasa Parsi dan dimestikan mempunyai
seorang penterjemah.

Sinar Harian yang memetik laporan agensi berita menyebutkan Jabatan
Pertahanan Amerika Syarikat (AS) minggu ini menimbang permohonan untuk
menghantar kira-kira 5,000 anggota tentera tambahan ke Asia Barat.

Bulan ini, kedua-dua negara meningkatkan retorik antara satu
sama lain, susulan keputusan Presiden Donald Trump untuk cuba memutuskan
eksport minyak Teheran kepada sifar dan menambah kehadiran tentera negara itu
di Teluk sebagai maklum balas apa yang disifatkan ancaman Iran.

Ahad lalu Presiden Donald Trump memberi amaran bahawa
Teheran akan menemui pengakhiran jika berterusan mengancam Washington.

Sehari selepas itu, Menteri Luar Iran, Javad Zarif mengecam
kenyataan itu sebagai ugutan bunuh dan menggesa AS untuk menghormati negara
Islam berkenaan.


ZULKIFLI UMUM KELONGGARAN SOP JEMAAH MASJID, PROSES AKAD NIKAH

KUALA LUMPUR: Jumlah jemaah solat Jumaat akan diperluaskan sehingga 1/3 daripada kapasti dewan solat utama masjid dan surau bagi zon hijau dan kuning di Wilayah-Wilayah Persekutuan.

Menteri di Jabatan Perdana Menteri (Hal Ehwal Agama), Datuk Dr Zulkifli Mohamad Al-Bakri berkata, Mesyuarat Khas Jawatankuasa Muzakarah Majlis Kebangsaan Bagi Hal Ehwal Ugama Islam Malaysia (MKI) telah mencapai persetujuan mengenai peluasan bilangan jemaah solat Jumaat bagi masjid dan surau.

Zulkifli memaklumkan bahawa ibadah solat fardhu lima waktu di kawasan zon hijau dan kuning dibenarkan bagi jumlah tidak melebihi 30 orang jemaah.

Manakala bagi Wilayah Persekutuan Labuan yang berada dalam zon merah, jumlah jemaah solat Jumaat dihadkan kepada 12 orang, dan solat lima waktu seramai tiga orang sahaja.

Zulkifli turut mencadangkan masjid dan surau di zon hijau dan kuning, menyediakan ruang solat khusus bagi penghantar makanan dan pemandu e-hailing untuk menunaikan solat.

Dalam pada itu beliau turut berharap kawasan Rehat dan Rawat (RnR) serta pusat membeli belah membuka semula surau-surau mengikut SOP yang telah ditetapkan.

Sementara itu dalam kenyataan sama, Zulkifli memaklumkan jumlah jemputan bagi majlis akad nikah adalah tidak melebihi 30 orang, dan khidmat jurufoto juga dibenarkan .

“Penjarakan satu meter perlu diambil kira, dan jumlah jemputan tertakluk kepada keluasan premis yang ditetapkan oleh Jabatan Agama Islam Wilayah Persekutuan (JAWI).

“Jurufoto tidak termasuk dalam 30 orang jemputan, tetapi hen

daklah mematuhi Prosedur Operasi Standard (SOP) yang telah ditetapkan,” katanya dalam Sidang Khas Menteri di Jabatan Perdana Menteri (Hal Ehwal Agama) petang tadi.

–AlHijrah Online


PENYELUDUPAN: SPRM MILIKI RIBUAN VIDEO DI SEMPADAN

PUTRAJAYA: Suruhanjaya Pencegahan Rasuah Malaysia (SPRM) hari ini mendedahkan ia memiliki ribuan klip rakaman video berkaitan aktiviti penyeludupan di kawasan sempadan negara akibat perbuatan rasuah sejak 2017.

Pada hari ini, SPRM menayangkan satu daripadanya mengenai aktiviti penyeludupan di sempadan Padang Besar, Perlis dalam sidang media berkaitan pembolosan sempadan negara akibat daripada aktiviti rasuah di Ibu Pejabat suruhanjaya itu di sini.

“Apa yang kami tunjukkan hanyalah contoh klip (rakaman), kami mempunyai ribuan dan jam klip (rakaman itu),” kata Ketua Pesuruhjaya SPRM Latheefa Koya pada sidang media berkenaan.

Latheefa berkata kesemua video yang diperoleh SPRM telah diserahkan kepada pihak polis untuk tindakan lanjut.

Beliau juga menganggap kejayaan SPRM dalam mendapatkan ribuan video itu sebagai satu kejayaan dalam mencegah rasuah berkaitan penyeludupan.

“Kami menemui bukti yang jelas bagaimana ia dilakukan dengan melanggar kawalan keselamatan,” katanya.

“Berikutan kejayaan ini, kami kini tahu betapa senang dan mudahnya untuk membiarkan perkara ini berlaku di sempadan kerana rasuah,” katanya.

Ketua Cawangan Audio Video, Bahagian Forensik SPRM Penguasa Kanan Badri Azni berkata modus operandi kumpulan penyeludup adalah dengan berjumpa anggota keselamatan yang bertugas di sepanjang sempadan.

“Setiap kali aktiviti penyeludupan hendak dilakukan mereka akan cuba menghampiri anggota keselamatan dan beri sesuatu yang disyaki wang rasuah sebagai upah kerana memberikan kebenaran (untuk menjalankan aktiviti penyeludupan),” katanya.

Badri berkata aktiviti penyeludupan dilakukan pada waktu pertukaran shif anggota keselamatan seawal 6 pagi sehingga 9 pagi.

Menurutnya, kem penyeludup pula terletak berhampiran dengan pos kawalan yang dikawal anggota keselamatan untuk melakukan pemantauan.

“Mereka (penyeludup) tidak takut dan tidak gentar dengan undang-undang dan dengan beraninya melintasi laluan pemeriksaan dan memikul barang diseludup,” katanya

Antara barang yang diseludup ialah minyak masak, bawang, barangan runcit yang murah di Malaysia berbanding negara jiran, baja, diesel dan petrol, katanya.

Dalam video yang ditayangkan hari ini, turut dilihat dalam video berkenaan kumpulan penyeludupan membawa bungkusan guni yang disyaki daun ketum.

Menurut Badri, harga daun ketum di Malaysia ialah RM18 sekilogram berbanding negara jiran yang mencecah sehingga RM100 sekg.

Turut kelihatan ialah pagar yang dirosakkan untuk menembusi ke negara jiran dan penduduk di negara jiran kelihatan bersedia di sebalik pagar untuk menyambut guni untuk dibawa dan dimasukkan dalam kenderaan yang menunggu. — BERNAMA


Perdana Menteri baharu Palestin dilantik

RAMALLAH, 11 Mac – Presiden Palestin Mahmoud Abbas melantik sekutu lama beliau, Mohammad Shtayyeh sebagai perdana menteri, dalam langkah berterusan mengenepikan Hamas semalam.

Menurut Timbalan Presiden Mahmoud al-Aloul, Shtayyeh yang
juga anggota jawatankuasa pusat parti Fatah, diarah menubuhkan kerajaan baharu.

Penganalisa melihat langkah membawa masuk Shtayyeh bagi
menggantikan Rami Hamdallah adalah inisiatif Abbas untuk mengasingkan musuh
politiknya daripada Hamas yang memerintah Semenanjung Gaza.

Sinar Harian memetik laporan AFP mengatakan kerajaan baharu
didominasi parti Fatah dan beberapa parti kecil, kecuali Hamas.


JENAZAH SALAHUDDIN AYUB SELAMAT DIKEBUMIKAN

PONTIAN: Jenazah Menteri Perdagangan Dalam Negeri dan Kos Sara Hidup Datuk Seri Salahuddin Ayub selamat dikebumikan pada pukul 12.05 tengah hari tadi di Tanah Perkuburan Jalan Sulong, Serkat, di sini hari ini.

Terdahulu, jenazah ahli Parlimen Pulai yang juga Ahli Dewan Undangan Negeri (ADUN) Simpang Jeram itu disembahyangkan sebanyak lima kali di Masjid Jamek Dato’ Haji Noh Gadot, Serkat termasuk diimamkan oleh anak sulungnya Iskandar Zulkarnain Salahuddin, 37, dan Perdana Menteri Datuk Seri Anwar Ibrahim.

Ribuan rakan politik, saudara mara, sahabat handai dan orang ramai hadir di masjid berkenaan serta di tanah perkuburan bagi memberi penghormatan terakhir kepada  Allahyarham yang amat dedikasi dalam memperjuangkan nasib rakyat terutama berkaitan kos sara hidup.

Antara yang turut hadir memberi penghormatan terakhir ialah Timbalan Perdana Menteri Datuk Seri Dr Ahmad Zahid Hamidi, Menteri Ekonomi Rafizi Ramli, Menteri Komunikasi Digital Ahmad Fahmi Mohamed Fadzil, Menteri Pendidikan Fadhlina Sidek dan Timbalan Menteri Perdagangan Dalam Negeri dan Kos Sara Hidup Senator Fuziah Salleh.

Terdahulu, Salahuddin, 61, meninggal dunia di Hospital Sultanah Bahiyah di Alor Setar, Kedah pada pukul 9.23 malam tadi (Ahad) setelah ditidurkan selepas menjalani pembedahan akibat pendarahan otak.

Timbalan Presiden Parti Amanah Negara (Amanah) itu meninggalkan isteri Datin Seri Fatimah Taha dan enam anak terdiri daripada empat lelaki dan dua perempuan.–AlHijrah Online


WANG ZAKAT “HARUS” DIBERI KEPADA BUKAN ISLAM DI SABAH

KOTA KINABALU: Fatwa mengenai pengagihan wang zakat untuk orang bukan Islam di Sabah telah dikeluarkan sejak lima tahun lalu namun pelaksanaannya bergantung kepada keadaan khusus dengan mengambilkira kutipan zakat dan keutamaan adalah masyarakat Islam.

Menjelaskan perkara itu, Mufti Sabah Datuk Bungsu Aziz Jaafar berkata berdasarkan fatwa itu, hukum untuk memberikan zakat kepada orang bukan Islam di negeri ini adalah “harus” tetapi bergantung kepada sesuatu keadaan penerima itu.

“Kita sudah keluarkan fatwa lima tahun lalu bahawa pengagihan zakat itu kepada yang memerlukan termasuk asnaf fakir atau miskin, walaupun bukan Islam dibolehkan (menerima zakat).

“Dalam fatwa itu kita telah meluaskan tafsiran muallaf kepada bukan Islam, yang termasuk asnaf muallaf ini ialah bukan Islam dan mereka boleh diberikan zakat tetapi mengikut kes,” katanya ketika ditemui pada majlis tilawah Al-Quran peringkat negeri Sabah, di Wisma Muis di sini hari ini.

Bungsu Aziz berkata demikian ketika diminta mengulas mengenai pandangan Ahli Parlimen Port Dickson, Datuk Seri Anwar Ibrahim baru-baru ini mengenai pengagihan zakat kepada orang bukan Islam di negara ini.

Beliau bagaimanapun berkata dari segi pengagihan itu adalah bergantung kepada Pusat Zakat dan bagi mengelakkan kekeliruan dalam kalangan masyarakat di negeri ini, mereka perlu rujuk kepada fatwa mengenai perkara itu.

Sementara itu, Pembantu Menteri Undang-Undang dan Hal Ehwal Anak Negeri Datuk Uda Sulai berkata bangunan Perpustakaan Islam yang terletak di perkarangan Masjid Negeri dijangka akan mula beroperasi pada tahun depan.

Beliau berkata bangunan itu telah siap dan perlu melalui beberapa prosedur sebelum diserahkan kepada Majlis Ugama Islam Sabah (MUIS) yang akan menempatkan galeri kaligrafi Islamik serta buku dan kitab berkaitan agama dari seluruh dunia.

Bangunan itu mula dibina pada 2016 dengan kos bernilai RM3 juta. — BERNAMA


#QuranHour sebagai cara membina karakter muslim sejati

SHAH ALAM – Yayasan Warisan Ummah Ikhlas (YWUI) yang ditubuhkan pada 31 Julai 2013 dan bernaung di bawah Kumpulan Karangkraf membawa misi untuk berinteraksi dengan al-Quran melalui pendekatan baca, faham dan amalkan nilai-nilai dari al-Quran sebagai cara untuk melahirkan karakter yang lebih baik.

Usaha ini dilakukan melalui tiga inisiatif iaitu penubuhan Rumah Ngaji yang memberikan pengajian al-Quran percuma supaya masyarakat Islam dari pelbagai lapisan dapat berinteraksi dengan al-Quran, pelaksanaan #QuranHour di peringkat keluarga, organisasi, komuniti, negara dan dunia agar pengajaran murni dari nilai-nilai al-Quran dapat diaplikasikan dan dilaksanakan dengan baik dan ketiga, membina hubungan baik melalui Sahabah Al-Quran sebagai satu cara agar bekerjasama mengangkat nilai-nilai murni dari Al-Quran

“Melalui tiga inisiatif itu, YWUI komited membawa matlamat ke arah melahirkan Bangsa Berbudi dan Penyayang sebagaimana mesej besar tentang ‘compassion’ yang ada di dalam al-Quran”, kata Ketua Pegawai Eksekutifnya, Marhaini Yusof.

Menurut beliau, dapatan dari pelaksanaan Malaysia #QuranHour dan World #QuranHour sejak 2015 yang telah diadakan di lebih 3000 lokasi di Malaysia, 300 lokasi di 70 buah negara serta mencapai 1.46 bilion capaian di media sosial, kempen ini telah membantu membina ikatan yang lebih baik di kalangan orang Islam dan  bukan Islam dalam negara Malaysia yang majmuk ini serta juga hubungan lebih baik di peringkat antarabangsa.

” ‘Keystone habit’ atau tabiat yang dilahirkan adalah agar orang Islam mencintai Al-Quran dan melaksanakan nilai-nilai ‘compassion’ di dalam al- Quran, mendirikan solat dan suka memberikan infak atau memberi sumbangan sama ada kepada muslim atau bukan.

“Quran, solat dan infak adalah modul kepada orang Islam di dalam membentuk jiwa yang berbudi dan penyayang seterusnya membina karakter muslim sejati yang lebih baik, selari dengan hasrat negara Malaysia saat ini untuk membina negara Rahmah dan Malaysia menjadi model kepada negara Muslim yang lain tentang karakter sebenar seorang muslim.

“Dapatan kami dalam tempoh tujuh tahun pelaksanaan kempen ini, terutamanya di syarikat dan organisasi, dari 10 orang, sekitar 7 hingga 9 orang tidak boleh membaca al-Quran, apatah lagi lagi memahami isi kandungan al-Quran yang  sarat dengan nilai-nilai mulia yang perlu dipraktikkan,” katanya lagi.

Menurut Marhaini, YWUI percaya dengan dorongan agar orang Islam mula ‘back to basic’, membaca dan membudayakan Al-Quran sekaligus menguntungkan bukan Islam kerana amalan itu akan menjadikan orang Melayu Islam menjadi lebih baik dan lebih adil kepada mereka.

Selain itu, Modul Berinteraksi dengan al-Quran ini juga telah banyak membantu menyelesaikan masalah seperti proses pemulihan di penjara dalam kalangan muslim, menangani masalah disiplin pelajar di sekolah, ketagihan, membantu penerapan budaya keselamatan lebih baik di syarikat serta memantapkan perpaduan di dalam komuniti.

“Hanya dengan kembali memahamkan dan melakukan ajakan agar kita kembali kepada nilai-nilai murni dan mulia sebagaimana ada di dalam panduan agama akan membantu membentuk suasana yang lebih baik di dalam keluarga, komuniti, negeri dan negara,” jelas beliau lagi.

Ini kerana pengukuhan integriti dan pemantapan toleransi adalah elemen penting di dalam proses mengupayakan (empowerment) ummah agar lebih kompetitif dan berdaya maju.

Setelah kempen di peringkat negara dan dunia, matlamat sebenar kempen adalah ke arah My #QuranHour, iaitu satu jam bersama al-Quran, selama 365 hari menjadi praktik kepada semua Muslim sehingga lahir karakter berbudi dan penyayang sebagaimana panduan dari al-Quran.


AS BAKAL UNDUR 4,000 TENTERA DARI AFGHANISTAN

WASHINGTON: Pentadbiran Presiden Donald Trump bakal mengumumkan rancangan pengunduran kira-kira 4,000 anggota tentera Amerika Syarikat (AS) dari Afghanistan seawal minggu ini, lapor media tempatan.

Rundingan antara AS dan Taliban bersambung seminggu lalu selepas kedua-dua pihak cuba mencari jalan mengurangkan keganasan atau mencapai gencatan senjata.

Namun rundingan ditangguhkan oleh Washington Khamis lalu susulan serangan kumpulan militan berhampiran pengkalan udara AS di utara Kabul yang meragut dua nyawa orang awam dan mencederakan puluhan yang lain.

Laporan NBC Sabtu lalu, memetik tiga pegawai dan bekas pegawai AS sebagai berkata, pentadbiran Presiden Trump berhasrat mengumumkan pengunduran 4,000 tenteranya dari Afghanistan.

Dua daripada sumber itu berkata, sesetengah anggota akan diundurkan lebih awal sementara sebahagian yang lain tidak akan diganti apabila misi mereka tamat.

“Kami komited untuk memastikan Afghanistan tidak lagi digunakan sebagai tempat berlindung pengganas yang mengancam AS, sekutu kami serta kepentingan kami,” kata jurucakap tentera AS-Afghanistan sambil menambah setakat ini tiada arahan diterima untuk mengurangkan bilangan tentera.

Menurut draf perjanjian pada bulan September, Taliban dikehendaki memenuhi beberapa langkah keselamatan, bersetuju untuk berunding dengan kerajaan Afghanistan dan berjanji mengurangkan keganasan sebagai pertukaran untuk pengunduran tentera AS. — SINAR HARIAN


RENTAS NEGERI: CAHAYA DI HUJUNG TEROWONG SEMAKIN MENYINAR

KUALA LUMPUR: “Cahaya di hujung terowong” semakin menyinar hasil usaha ramai pihak terutama dalam menjayakan pemberian suntikan vaksin COVID-19 untuk melindungi rakyat Malaysia.

Pengerusi Majlis Pemulihan Negara (MPN) Tan Sri Muhyiddin Yassin berkata, beberapa kelonggaran termasuk kebenaran merentas negeri diberikan selepas risiko dinilai serta kadar peratusan penerima vaksin.

“Hari ini, kita sudah mula melihat dan menikmati hasil kerjasama rakyat dan kerajaan serta pengorbanan para petugas barisan hadapan dalam memerangi COVID-19.

“Ambil peluang rentas negeri ini untuk menziarahi orang tua dan keluarga tercinta yang dirindui, mencari rezeki, membantu peniaga-peniaga kecil dengan melancong dalam negeri, membeli barangan buatan tempatan dan makan beraneka makanan yang diidamkan,” dalam kenyataan di Facebook beliau.

Muhyiddin mengingatkan rakyat untuk tidak leka serta alpa dalam mematuhi prosedur operasi standard (SOP) serta mengamalkan kawalan kendiri dengan ketat.

Beliau menyarankan orang ramai untuk melakukan ujian kendiri bagi mengesan jangkitan COVID-19 dengan lebih cepat supaya isolasi boleh dilakukan dengan lebih efektif dalam usaha memutuskan rangkaian jangkitan virus tersebut dalam komuniti.—AlHijrah Online


PENDAKWAH INDONESIA, USTAZ ABDUL SOMAD BERTEMU ANWAR IBRAHIM

PUTRAJAYA: Perdana Menteri Datuk Seri Anwar Ibrahim menerima kunjungan pendakwah terkenal dari Indonesia, Ustaz Abdul Somad Batubara di pejabatnya di sini hari ini.

Difahamkan pendakwah yang berasal dari Sumatera Utara, Indonesia itu hadir ke Malaysia bagi beberapa siri ceramah yang akan berlangsung pada minggu ini.

Anwar dalam hantaran di Facebooknya berkata, pertemuan itu turut membincangkan dinamika dakwah dan isu-isu agama yang merentas sempadan alam Melayu.

“Saya hargai usaha dakwah Ustaz Abdul Somad yang aktif khususnya di alam Melayu. Sesungguhnya para da’ie dan ulama di alam Melayu ini saling mendukung dan melengkapi pemerintahan umara’ sejak sekian lama.

“Peranan ulama Melayu seperti Syeikh Daud al-Fatani, Syed Abdul Samad al-Falimbani , Raja Ali Haji dan Buya Hamka punyai hikmah, kedalaman ilmu dan berani dalam melaksanakan dakwah telah menyumbang kepada perjuangan melawan penjajah serta benteng kepada akidah umat di rantau ini,” katanya hari ini.

Anwar berkata, beliau dan Ustaz Abdul Somad bersependapat bahawa pentingnya dakwah yang berlandaskan kesederhanaan dan hikmah dalam menyampaikan mesej Islam dengan lebih bijaksana.–AlHijrah Online


POLIS TAHAN LELAKI HINA NABI MUHAMMAD SAW DI FACEBOOK

KUALA LUMPUR: Seorang lelaki ditahan polis hari ini, bagi membantu siasatan berhubung hantaran berunsur penghinaan terhadap Nabi Muhammad SAW di laman Facebook.

Pengarah Jabatan Siasatan Jenayah (JSJ) Bukit Aman Datuk Seri Abd Jalil Hassan berkata, suspek berusia 50 tahun itu ditahan di Taman Sri Muda, Shah Alam kira-kira 11.15 pagi dan polis turut merampas telefon bimbit yang digunakannya untuk memuat naik hantaran berkenaan.

Katanya, hantaran tersebut dimuat naik menerusi akaun Facebook Uthaya Sankar SB yang berunsur penghinaan terhadap Nabi Muhammad SAW pada Khamis lalu.

“Kertas siasatan dibuka mengikut Seksyen 298A Kanun Keseksaan kerana menyebabkan atas alasan agama suasana tidak harmoni atau perasaan permusuhan atau memudaratkan perpaduan.

“Selain itu, kes juga disiasat mengikut Seksyen 233 Akta Komunikasi dan Multimedia 1998 kerana penggunaan tidak wajar terhadap kemudahan rangkaian atau perkhidmatan rangkaian,” katanya dalam kenyataan media hari ini.

Tambah beliau siasatan dijalankan oleh Unit Siasatan Jenayah Terkelas (USJT) Bahagian Pendakwaan Undang-Undang (D5) JSJ Bukit Aman.

Ujar Abd Jalil, polis akan mendapatkan perintah reman esok mengikut Seksyen 117 Kanun Tatacara Jenayah dan siasatan terhadap kes itu masih diteruskan.

“Orang ramai diminta tidak membuat sebarang spekulasi yang boleh menjejaskan siasatan.

“Polis menyeru orang ramai untuk menggunakan platform media sosial sebaik mungkin tanpa menyentuh sensitiviti agama dan kaum,” katanya.—AlHijrah Online


LETUSAN GUNUNG MERAPI, INDONESIA KELUARKAN AMARAN

JAKARTA: Indonesia mengeluarkan amaran kepada pelancong dan penduduk supaya tidak berada berhampiran Gunung Merapi berikutan letusan yang berlaku pada Khamis pagi, lapor agensi berita Vietnam (VNA).

Menurut Agensi Penyelidikan dan Pembangunan Teknologi Indonesia untuk Bencana Geologi (BPPTKG), gunung berapi itu meletus selama dua minit, bermula 5.16 pagi (waktu tempatan).

Ia memuntahkan abu sehingga 2,000 meter, yang boleh mengancam keselamatan pelancong dan penduduk tempatan.

Terletak di sempadan antara wilayah Jawa Tengah dan Yogyakarta, gunung berapi itu aktif sejak kebelakangan ini dengan letusan terakhir dilaporkan pada 4 Jan.

Walaupun letusan berlaku seketika, BPPTKG tetap meletakkan amaran pada tahap “waspada”.

Indonesia antara negara yang sering dilanda bencana letusan gunung berapi dan gempa bumi kerana terletak di “Lingkaran Api Pasifik”. Pada 2018, negara itu dilanda sebanyak 11,577 gempa bumi, yang mengorbankan banyak nyawa. — BERNAMA


REMAJA 18 TAHUN WAKIL HAFAZAN MALAYSIA MENGAJI 15 JUZUK SEHARI

KUALA LUMPUR: Remaja 18 tahun yang mewakili Malaysia dalam acara hafazan Al-Quran dalam Majlis Tilawah dan Menghafaz Al-Quran peringkat Antarabangsa (MTHQA) ke 63 berkongsi cara mengekalkan hafazannya dengan mengulang hafazan antara 12 hingga 15 juzuk setiap hari.

Dian Karisma Mohd Japar yang berasal dari Sabah berkata, dalam masa sama, beliau perlu sentiasa memperdengarkan bacaan Al-Quran kepada guru supaya hafazannya sentiasa lancar dan kekal.

“Saya akan mengulang bacaan sebanyak 12 hingga 15 juzuk sehari. Kebiasaaanya akan khatam 30 juzuk dalam tiga ke empat hari.”

“Di maahad memang sepenuh masa mengaji sahaja, hanya rehat untuk makan, solat dan tidur.” katanya ketika ditemui AlHijrah Online di sini.

Berkongsi kisahnya, Dian mula menghafaz Al Quran sejak berumur sembilan tahun di Maahad Al-Faizin, Tawau dan mengambil masa lima tahun untuk mengkhatamkan hafazan 30 juzuk.

Tambahnya, Dian bersyukur direzekikan untuk menghafaz Al-Quran kerana yakin dengan berkat kalamullah itu, urusan seharian dan rezekinya lebih mudah dan lancar.

Dalam pada itu, AlHijrah Online turut menemu bual peserta hafazan dari Australia, Muhamed Ali Abdalla Abdelkader.

Muhamed Ali yang berasal dari Mesir telah bermastautin di Australia selama 10 tahun dan bekerja sebagai guru hafazan dan bahasa Arab di Al Furqan Islamic Centre, Sydney.

Berkongsi kisahnya, penyertaannya dalam MTHQA63 bagi acara hafazan adalah dengan inisiatif sendiri.

Muhamed Ali berkata, menetap di negara dengan populasi umat Islam kurang dua peratus, beliau terus berurusan dengan pihak penganjur di Malaysia untuk mewakili negaranya dalam acara hafazan.

“Sebaik mendapat tahu mengenai pertandingan anjuran Malaysia ini, saya dan pihak akademi terus menghantar permohonan kepada penganjur untuk mewakili Australia.”

“Pihak penganjur menerima penyertaan kami dan selepas melepasi peringkat saringan, maka di sinilah saya hadir ke Malaysia buat kali pertama untuk bertanding peringkat akhir acara hafazan, sebelum ini saya sudah ke Malaysia empat kali sebagai pelancong.” katanya yang lebih selesa ditemu bual dalam bahasa Arab.

Beliau yang sangat menekankan ilmu agama dan Al Quran kepada generasi muda turut berkongsi kaedah mengajar Al Quran yang diterapkan kepada kanak-kanak di Al Furqan Islamic Centre, yang turut terbuka untuk semua lapisan umur dan masyarakat untuk mempelajari ilmu Islam.

Katanya, mereka akan mengajar kanak-kanak dengan kemahiran menulis dan membaca dalam Bahasa Arab terlebih dahulu sebelum memulakan hafazan Al Quran.

“Di Australia, Bahasa Arab bukan bahasa komunikasi mereka. Bahasa komunikasi harian mereka adalah Bahasa Inggeris.

“Jadi, ia penting untuk mengajar kanak-kanak Bahasa Arab khususnya kemahiran menulis dan membaca, bukan bertutur. Kita mula mengajar mereka huruf-huruf hijaiyah, seterusnya kaedah-kaedah baris seperti baris atas, baris bawah dan baris depan.

“Kemudian, kanak-kanak ni akan boleh membaca Al Quran dengan lancar dan akan mula menghafaznya seterusnya mendalami ilmu hadis dan ilmu agama yang lain.” katanya.

Sementara itu, seorang lagi peserta tilawah dari England yang ditemui turut berkongsi kisahnya mendalami ilmu Al Quran dan tarannum.

Muhammad Hammad, 27, yang berasal dari Pakistan juga merupakan seorang hafiz Al Quran tetapi memilih acara tilawah untuk diwakilinya.

“Saya disiplinkan diri untuk baca satu hingga dua juzuk setiap hari dan jadikan ia sebagai rutin harian bagi mengekalkan bacaan yang lancar dan baik.”

“Guru saya, Sheikh Mohammed Ismail Rashid telah membimbing saya dan memberi sokongan untuk menyertai pertandingan ini.” katanya ketika ditemui.

Menurut rekod, Malaysia terkenal dengan kecemerlangan dalam menganjurkan Majlis Tilawah dan Menghafaz Al-Quran Peringkat Kebangsaan dan Antarabangsa sejak penganjuran pertamanya pada 8 Mac 1960.

Malahan, Malaysia pernah menerima pengiktirafan bagi kategori Penganjuran Program Al- Quran Terbaik 2016 oleh Kuwait International Prize Of Holy Quran.

Penganjuran Majlis Tilawah Dan Menghafaz Al-Quran Peringkat Antarabangsa secara tahunan oleh Kerajaan Malaysia adalah manifestasi bagi menzahirkan komitmen pihak Kerajaan dalam menerapkan budaya minat membaca terhadap al-Quran dan memahami intipatinya serta mengaplikasikan tuntutan dan larangan Yang Maha Esa dalam amalan kehidupan seharian. –AlHijrah Online / Afiqah Jamaluddin


Iktiraf UEC: LPQB harus laksanakan dasar kerajaan

SHAH ALAM, 5 April – Sebarang keputusan Lembaga Kelayakan Profesion Undang-Undang Malaysia (LPQB) berhubung pengiktirafan Sijil Peperiksaan Bersepadu (UEC) perlulah selari dengan dasar kerajaan.

Presiden Persatuan Peguam-peguam Muslim Malaysia Datuk Zainul
Rijal Abu Bakar berkata, ini kerana pihak kerajaan adalah badan yang
bertanggungjawab mengiktiraf sesuatu kelulusan seperti Jabatan Perkhidmatan
Awam (JPA).

“Badan-badan lain perlu menggunakan pengiktirafan JPA
tersebut di dalam membuat sesuatu keputusan termasuklah LPQB sendiri.

“Ini bermakna keputusan LPQB tidak boleh bercanggah dengan
keputusan kerajaan walaupun kuasa menentukan siapa orang berkelayakan di dalam
Akta Profesion Undang Undang 1976 itu diberikan kepada LPQB,” katanya kepada
Sinar Harian.

Sebelum ini Ketua Peguam Negara, Tommy Thomas mengeluarkan
kenyataan bahawa kelayakan UEC pada tahap Senior MIddle 3 boleh diterima
sebagai memenuhi syarat kelayakan bagi menduduki Peperiksaan Sijil Amalan
Guaman (CLP).

Bagaimanapun, semalam, Perdana Menteri, Tun Dr Mahathir
Mohamad menegaskan bahawa keputusan untuk mengiktiraf UEC hanya boleh dibuat
oleh kerajaan.

Beliau berkata, keputusan yang dibuat dalam mesyuarat LPQB bagi
mengiktiraf sijil itu hanyalah pendapat mereka sahaja.


KUOTA HAJI: TH TUNGGU KETETAPAN ARAB SAUDI

KUALA LUMPUR: Tabung Haji (TH) akan umumkan kelak sebaik sahaja mendapat keputusan rasmi mengenai jumlah kuota jemaah Haji negara yang akan dikeluarkan kerajaan Arab Saudi.

Keputusan yang akan dikeluarkan kerajaan Arab Saudi termasuk kriteria pemilihan dan kaedah pelaksanaan ibadah haji untuk musim ini.

Pengarah Eksekutif Haji, Datuk Seri Syed Saleh Syed Abdul Rahman bagaimanapun menegaskan bahawa salah satu keperluan baru yang diminta kerajaan Arab Saudi adalah semua jemaah perlu melengkapkan suntikan vaksin COVID-19.

“TH telah memulakan persiapan sejak awal tahun lalu dengan mengambil kira pelbagai kemungkinan prosedur operasi standard (SOP) dan protokol kesihatan serta amalan norma baharu dalam pengendalian operasi Haji sama ada di tanah air mahupun di Tanah Suci.

“Sehubungan itu, TH telah menyarankan semua bakal haji yang terpilih pada tahun 2020 untuk mendaftar sebagai penerima vaksin COVID-19 dalam Program Imunisasi COVID-19 Kebangsaan,” katanya.

Menurutnya, hasil inisiatif tersebut, bakal jemaah dari seluruh negara telah mula menerima suntikan ini disamping satu lagi suntikan wajib iaitu meningococcal sejak Mac 2021 yang lalu.

“Namun begitu, bakal haji masih perlu lulus pemeriksaan kesihatan apabila menerima surat tawaran tunai haji kelak,” tambah beliau.

Dalam masa yang sama, semua bakal jemah disaran untuk membuat persiapan dari aspek ilmu ibadat, kesihatan yang baik, rohani dan jasmani serta kewangan secukupnya bagi memastikan semua rukun dan wajib haji dapat dilaksanakan dengan sempurna.

Bakal haji juga perlu bersedia menghadapi kelainan dalam menunaikan haji kali ini disebabkan norma baharu yang akan diamalkan pada musim ini.

Sebelum ini, Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri memberi bayangan bahawa Malaysia akan menghantar hanya 4,000 jemaah bagi menunaikan ibadah Haji pada musim ini.–AlHijrah Online


SEKTOR PERKILANGAN PENYUMBANG TERBESAR COVID-19 DI SELANGOR, TIADA KLUSTER AIDILADHA DIKESAN

KUALA LUMPUR: Sektor perkilangan dilapor menjadi penyumbang terbesar kes baharu COVID-19 di Selangor ketika ini.

Perkara itu disahkan Ketua Pengarah Kesihatan Selangor Datuk Dr Sha’ari Ngadiman dalam satu sidang media khas Kementerian Kesihatan Malaysia (KKM) mengenai situasi semasa COVID-19 hari ini.

Beliau turut memaklumkan, setakat ini tiada kluster Hari Raya Aidiladha dikesan di Selangor dan ia petunjuk rakyat negeri itu akur dengan prosedur operasi standard (SOP) yang ditetapkan.

“Penyumbang kes utama di Selangor dari sektor perkilangan kemudian diikuti kluster perkhidmatan, kluster tapak bina, kluster perniagaan dan komuniti manakala kluster-kluster lain menunjukkan kes amat sedikit.

“Kalau lihat trend kes kita dapati tiada kluster berkaitan hari raya maknanya rakyat negeri Selangor amat akur dengan SOP dinyatakan semasa sambutan Hari Raya Aidiladha,” katanya.

Tambah Dr Sha’ari, daripada jumlah kes harian yang dicatatkan di negeri itu, sebanyak 40 peratus daripada kontak rapat diiikuti 22 peratus kes bergejala, 20 peratus kalangan pekerja dan 14 peratus daripada kluster bukan pekerja.

Semalam, Malaysia merekodkan 20,596 kes baharu COVID-19 dengan Selangor mencatatjab 8,549 kes. – AlHIjrah Online


PASANGAN SUAMI ISTERI DITAHAN DISYAKI TIKAM WARGA EMAS

KUALA LUMPUR: Sepasang suami isteri ditahan selepas disyaki terbabit dalam kes pembunuhan seorang lelaki warga emas di kawasan parkir sebuah pasar raya di Bandar Tun Hussein Onn, Kajang di sini, awal pagi tadi.

Ketua Polis Daerah Kajang ACP Mohd Zaid Hassan berkata kedua-dua individu berusia 51 dan 45 tahun itu, ditahan di sekitar Hospital Serdang dan Kuala Lumpur kira-kira 1.30 pagi bagi membantu siasatan.

Beliau berkata tangkapan dibuat, selepas pihaknya menerima laporan daripada pegawai perubatan Hospital Serdang semalam, berhubung seorang lelaki berusia 71 tahun yang mengalami kecederaan di bahagian badan dan paha akibat ditikam.

“Mangsa dibawa oleh rakannya yang juga isteri suspek ke hospital dan sempat memberitahu dia diserang serta ditikam di kawasan pasar raya Bandar Tun Hussien Onn, Kajang.

“Pemeriksaan mendapati mangsa mengalami kecederaan serius akibat tikaman di paru-paru kanan dan kesan tikaman benda tajam di peha dan bahu kanan. Mangsa kemudiannya disahkan meninggal dunia pada 11.05 malam semalam,” katanya dalam kenyataan hari ini.

Mohd Zaid berkata siasatan mendapati, lelaki yang ditahan itu marah apabila menemukan isterinya dan mangsa berada dalam satu kereta di tempat kejadian, sebelum bertindak mencederakan mangsa.

Beliau berkata pihaknya turut merampas kenderaan milik mangsa, empat telefon bimbit, pakaian suspek yang mempunyai kesan darah dan resit pembelian senjata pisau bagi membantu siasatan.

Mohd Zaid berkata kedua-dua individu yang ditahan kini direman tujuh hari sehingga 2 Dis dan kes disiasat mengikut Seksyen 302 Kanun Keseksaan kerana kesalahan membunuh.–AlHijrah Online


WABAK INFLUENZA A: PENUTUPAN SEKOLAH DI PULAU PINANG DAN SELANGOR

KUALA LUMPUR: Kementerian Pendidikan (KPM) sedang memantau perkembangan terkini wabak influenza A di semua institusi pendidikan, khususnya di sekolah.

Sehingga hari ini, pihak kementerian menerima laporan penutupan sekolah-sekolah di Pulau Pinang, Selangor dan beberapa negeri lain ekoran kes jangkitan influenza A dalam  kalangan muridnya.

Kementerian Pendidikan dalam kenyataan hari ini berkata, pihaknya melalui Jabatan Pendidikan Negeri dan Pejabat Pendidikan Daerah, dengan kerjasama Kementerian Kesihatan (KKM) akan melakukan pemantauan berterusan di sekolah-sekolah yang terlibat.

“KPM juga mengingatkan pihak sekolah supaya mematuhi sepenuhnya Standard Operating Procedure (SOP) Pengawalan Penularan Wabak Influenza A dikeluarkan KPM.

“Operasi penutupan sekolah hanya akan dibuat setelah mendapat nasihat pihak KKM,” kata kenyataan itu.

KPM berkata pihak sekolah diingatkan juga untuk memantau murid atau warga sekolah yang dijangkiti wabak ini dan sekiranya terdapat tanda-tanda jangkitan, mangsa perlu diasingkan, berhubung dengan ibu bapa untuk dihantar pulang bagi mendapatkan rawatan segera di klinik atau hospital.

“Pengetua dan Guru Besar hendaklah sentiasa mewujudkan kesedaran akan penyakit ini kepada semua warga sekolah dengan mengamalkan amalan kebersihan diri yang sempurna.

“Kerjasama juga diharap daripada ibu bapa supaya peka terhadap kesihatan anak-anak dan tidak menghantar anak yang sakit ke sekolah,” kata kenyataan itu.

KPM memberi jaminan akan mengambil tindakan tegas dan serius bagi memastikan kesihatan murid-murid dan warga sekolah sentiasa terjamin. — AlHijrah Online


46.7 PERATUS POPULASI DEWASA SUDAH TERIMA VAKSIN COVID-19

KUALA LUMPUR: Seramai 46.7 peratus daripada populasi dewasa di Malaysia telah mendapat sekurang-kurangnya satu dos dan seramai 21.8 peratus pula telah mendapat dos yang penuh.

Perdana Menteri, Tan Sri Muhyiddin Yassin dalam kenyataannya memaklumkan pencapaian tersebut selari dengan sasaran yang ditetapkan.

Dalam masa yang sama, ia perlu dipertingkatkan lagi supaya sasaran 26 juta penduduk Malaysia menerima vaksinasi lengkap berjaya dicapai.

Sementara itu, kadar pemberian vaksinasi harian merekodkan jumlah tertinggi setakat 22 Julai iaitu sebanyak 507,050 dos, terdiri daripada dos pertama 335,977 manakala dos kedua 171,073.

Pencapaian tersebut menjadikan jumlah individu menerima dos pertama setakat semalam, berjumlah 10,920,862 sementara 5,104,054 telah lengkap dua dos vaksinasi.

Sebelum ini, pemberian vaksinasi menerusi Program Imunisasi COVID-19 Kebangsaan (PICK) berjaya merekodkan pemberian dos harian sebanyak lebih 400,000 dos hampir setiap hari.

Muhyiddin memaklumkan bahawa dengan pengambilan vaksinasi dapat membantu mengurangkan beban kes di hospital serta mengurangkan kes-kes jangkitan yang teruk.

“Seterusnya melancarkan usaha menjayakan Pelan Pemulihan Negara, Insyaallah.

“Terima kasih dan tahniah kepada seluruh rakyat Malaysia atas sokongan terhadap PICK terutamanya kepada petugas-petugas barisan hadapan dan sukarelawan PPV yang membantu melancarkan pelaksanaan program ini,” katanya.–AlHijrah Online


KORONAVIRUS: EMPAT LAGI KES DISAHKAN DI SINGAPURA

SINGAPURA: Kementerian Kesihatan Singapura (MOH) telah mengesahkan empat lagi kes jangkitan novel koronavirus 2019 (2019-nCoV) di republik itu yang turut membabitkan seorang bayi lelaki berusia enam bulan.

Ini menjadikan jumlah keseluruhan kes positif 2019-nCoV di Singapura ialah 28.

Daripada empat kes itu, tiga dikaitkan dengan kluster jangkitan tempatan seperti yang diumumkan semalam manakala satu lagi adalah kes dari luar membabitkan seorang pelancong China dari Wuhan.

Bayi berusia enam bulan itu adalah anak kepada satu satu mangsa kes jangkitan tempatan baharu iaitu seorang lelaki rakyat Singapura berusia 45 tahun iaitu suami pesakit kes semalam, yang merupakan penduduk tetap Singapura.

Bayi lelaki itu kini dirawat dalam bilik pengasingan di Hospital Wanita dan Kanak-Kanak KK, menurut MOH dalam kemas kini terbaharu hari ini.

MOH berkata belum ada bukti bahawa terdapat penularan jangkitan komuniti di Singapura.

Kementerian itu berkata tujuh kluster jangkitan tempatan boleh dikesan kepada kontak dengan sekumpulan 20 pelancong dari Guangxi yang melawat Singapura dari 22 hingga 23 Jan dan 27 Jan (transit dari pukul 3 pagi hingga 6 pagi).

Pihak berkuasa kesihatan China telah mengesahkan bahawa dua pelancong daripada kumpulan itu telah disahkan dijangkiti 2019-nCoV.

Selain itu, MOH berkata terdapat 94 peserta dari luar negara dalam satu mesyuarat perniagaan swasta dari syarikat sama di Hotel Grand Hyatt Singapura dari 20 hingga 22 Jan.

Malaysia dan Korea Selatan masing-masing pada 4 dan 5 Feb telah mengumumkan kes yang disahkan serta dikaitkan dengan mesyuarat perniagaan swasta yang membabitkan 109 peserta.

Menurut MOH, kesemua 94 peserta dari luar negara itu telah meninggalkan Singapura dan kementerian sudah memaklumkan pihak berkuasa kesihatan di luar negara yang berkaitan.

Mengemas kini situasi kes yang telah disahkan, MOH berkata baki 23 orang, kebanyakannya dalam keadaan stabil atau semakin pulih, kecuali seorang yang memerlukan sokongan oksigen tambahan namun  tidak ditempatkan di unit rawatan rapi.

Satu daripada kes yang disahkan sebelum ini, iaitu seorang lelaki berusia 35 tahun yang merupakan penduduk Wuhan, telah dibenarkan keluar dari hospital pada Selasa.– BERNAMA


ARAB SAUDI BENAR SEMULA KEMASUKAN PENERBANGAN ANTARABANGSA

RIYADH: Kerajaan Arab Saudi mengumumkan pembukaan semula bagi kemasukan penerbangan antarabangsa serta pembukaan kesemua pintu sempadannya selepas ditangguh dua minggu.

Menurut laporan agensi Saudi Gazette, Kementerian Dalam Negeri Arab Saudi memaklumkan langkah tersebut berkuat kuasa pada Ahad.

Bagaimanapun, kerajaan Arab Saudi telah menetapkan beberapa syarat bagi pembukaan semula semua pintu sempadan darat dan laut serta penerbangan antarabangsa itu.

“Semua warga asing yang tiba dari Britain dan Afrika Selatan serta negara lain yang dilaporkan berlaku penularan varian baharu virus COVID-19 perlu menetap selama 14 hari di negara lain sebelum masuk ke Arab Saudi.

“Rakyat tempatan yang pulang dari negara dilaporkan berlaku kes varian baharu itu dan dibenarkan masuk bagi tujuan kemanusiaan dan kes kecemasan perlu menjalani kuarantin di bawah pengawasan selama 14 hari di rumah masing-masing,” menurut kenyataan dari sumber itu.

Mereka juga turut diwajibkan untuk menjalani ujian calitan dalam tempoh tidak lebih 48 jam selepas tiba dari luar negara dan pada hari ke-13 kuarantin.

Sementara itu, penduduk yang baru pulang daripada melancong ke negara terjejas pula dikehendaki menjalani kuarantin di bawah pengawasan selama 7 hari di rumah dan membuat ujian calitan pada hari keenam.

“Pengembara yang pulang dari negara yang dilaporkan tidak berlaku kes jangkitan varian baharu itu perlu membuat pengasingan secara kendiri di rumah selama 7 hari.

“Mereka juga boleh menjalani kuarantin selama tiga hari sahaja, tapi perlu menjalani ujian calitan,” katanya.

Terdahulu, kerajaan Arab Saudi melaksanakan penutupan kesemua pintu sempadannya dan menggantung penerbangan antarabangsa pada 20 Disember lalu selepas penularan varian baharu virus COVID-19 dilaporkan berlaku di beberapa negara Eropah.–AlHijrah Online


SHEIKH DR SAUD ASH SHURAIM TIDAK MEMIMPIN SOLAT TARAWIH DI MASJIDIL HARAM

MAKKAH: Selepas 32 tahun menjadi imam dan khatib di Masjidil Haram, Sheikh Dr Saud Ash Shuraim disahkan bersara dan tidak akan memimpin solat Tarawih di masjid suci itu pada Ramadan ini.

Spekulasi berkenaan persaraan Sheikh Shuraim yang mula dilaporkan pada Januari lalu tamat selepas Ketua Presiden Untuk Hal Ehwal Dua Masjid Suci, Sheikh Abdul Rahman al-Sudais mengumumkan senarai imam bagi solat Tarawih di Masjidil Haram.

Berdasarkan laporan Haramain Sharifain, Sheikh Shuraim bersara awal dan sumber memaklumkan perkara itu atas permintaan imam berkenaan.

Sheikh Shuraim dilantik menjadi imam dan khatib untuk Masjidil Haram pada 1991 dan kali terakhir beliau dilaporkan mengetuai solat di masjid suci itu adalah pada Oktober tahun lalu.

Sementara itu, lima imam yang disenaraikan untuk memimpin solat Tarawih di Masjidil Haram tahun ini ialah Sheikh Abdul Rahman al-Sudais, Sheikh Bandar Baleelah, Sheikh Maher Al Muaiqly, Sheikh Yasir Ad Dawsary dan Sheikh Abdullah Juhany. – AlHijrah Online


Apa nak jadi?

Gambar Aseel Qatran meniarap di sisi kakaknya yang mati
tertimbus akibat serangan udara yang dilancarkan regim Bashar al Assad ke atas
Khan Sheikhoun pada Selasa (26 Februari 2019) menjadi tular di laman sosial dan
media antarabangsa.

Dalam keadaan yang berlumuran darah, dia yang kehilangan dua
saudara kelihatan binggung dengan apa yang berlaku.

Imej itu mengundang simpati seantero dunia.

Namun, selepas 72 jam gambar berkenaan tersebar luas, tiada
satu pun usul yang dikemukakan ke Majlis Keselamatan Pertubuhan Bangsa-Bangsa
Bersatu (PBB) bagi menghentikan pembunuhan besar-besaran ke atas orang awam di
Idlib.

Reaksi kebanyakan pemimpin antarabangsa ketika ini lebih
tertumpu kepada ketegangan dua negara, Pakistan dan India serta perkembangan
politik di Algeria tanpa memberi perhatian sepatutnya kepada pembunuhan sesuka
hati yang dilakukan regim di Khan Sheikhoun, Maaratul Nu’man dan beberapa
tempat lain di Syria.

Apakah angka 45 orang awam termasuk 15 kanak-kanak dan 15
wanita menjadi korban dalam siri serangan roket dan udara yang dilancarkan ke
atas Idlib sejak 9 Februari 2019 sehingga semalam dan jumlah mereka 30,000 yang
melarikan diri dari kawasan berkenaan masih dianggap bilangan yang kecil?.

Ia satu lagi siri bencana kemanusiaan terbaru, selepas hampir
setahun usaha besar-besaran yang dilakukan regim ke atas Timur Ghoutah pada
2018, di mana penduduknya dipindah secara paksa ke Idlib, tempat yang dulu
dianggap pilihan yang ada untuk berlindung dari kepungan dan serangan.

Belum sempat untuk bermimpi menikmati rasa ‘lega’ dari
pengeboman, mereka sekali lagi menjadi sasaran.

Pertemuan tiga mata antara Presiden Bashar al Assad, Presiden
Hassan Rouhani dan Reccep Tayyip Erdogan di Sochi, 14 Februari lalu nyata tidak
memberi sebarang impak kepada keganasan Bashar.

Bahkan sehari selepas ia berakhir, Khan Sheikhoun, Maaratul
Nu’man di Idlib dan sebahagian kecil kawasan di Hama diserang bertalu-talu.
Perkembangan itu menimbulkan tanda tanya sejauh mana ia mempengaruhi
pentadbiran Damsyik.

Bashar menggunakan alasan untuk menghapuskan ancaman kumpulan
penentang dan atas keperluan itu, ia menghalal darah rakyatnya sendiri dengan
melancarkan serangan semaksima mungkin ke kawasan paling hampir dengan zon
bebas tentera (DMZ) di Idlib.

Di bawah persetujuan bersama yang direstui Turki dan Rusia
pada September lalu, ia menetapkan syarat kumpulan anti kerajaan perlu
mengeluarkan senjata berat dari kawasan zon penampan sejauh 15 hingga 20
kilometer.

Namun, ia tidak diendahkan. Antaranya Hayat Tahrir al Sham
(HTS) yang menguasai sebahagian Idlib.

Atas alasan itu, Bashar menggunakannya sebagai kesempatan
untuk terus menyerang dan seperti sebelumnya, orang awam akan jadi sasaran.

Mereka mencari perlindungan di Idlib bukan sahaja terpaksa berdepan
serangan tentera regim, malah konflik sesama sendiri menjadi satu lagi isu
keselamatan yang tidak menampakkan sebarang tanda penyelesaian.

Dalam serangan di Al Qusour pada 18 Februari lalu,
sekurang-kurangnya 15 maut dalam siri serangan bom berkembar.

Begitu juga di Deir az Zour, lebih 40,000 penduduk terpaksa lari keluar dalam tempoh tiga bulan ekoran pertempuran berterusan kumpulan pro Kurdish, Syria Democratic Forces dengan IS.

Inilah nasib pelarian Syria…

Razali Awang Media Syria Care


ANGGOTA POLIS MAUT KEMALANGAN DI JAMBATAN PULAU PINANG

BUTTERWORTH: Seorang anggota polis maut selepas motosikal yang ditungganginya terlibat kemalangan dengan sebuah kenderaan petugas Projek Penyelenggaraan Lebuh Raya Berhad (PROPEL) di Jambatan Pulau Pinang, di sini, tengah malam tadi.

Dalam kejadian pada 12.48 tengah malam itu, Koperal Abu Talib Sarif, 33, yang baru pulang daripada menjalankan Op Cantas di Seberang Perai Tengah (SPT) maut ditempatkan kejadian selepas mengalami kecederaan parah di beberapa bahagian badan.

Mayat telah dibawa ke Hospital Seberang Jaya untuk bedah siasat.

Menurut kenyataan di laman Facebook Polis Diraja Malaysia (PDRM) Pulau Pinang, Koperal Abu Talib bertugas di Bahagian Siasatan Khas (D9) Jabatan Siasatan Jenayah Kontijen Pulau Pinang.

“Seluruh warga PDRM Kontinjen Pulau Pinang menzahirkan ucapan takziah buat seluruh ahli keluarga Allahyarham Abu Talib dan mayatnya dijangka dikebumikan selepas solat Zohor di Sungai Petani, Kedah,” menurut kenyataan itu.–AlHijrah Online


PALESTIN GESA MASYARAKAT ANTARABANGSA TEKAN ISRAEL BENARKAN VAKSIN DIHANTAR KE GAZA

RAMALLAH: Israel dilapor ketika ini menyekat penghantaran vaksin COVID-19 ke Semenanjung Gaza.

Oleh itu, Palestin menggesa campur tangan antarabangsa untuk memberi tekanan kepada Israel agar menghentikan tindakan tidak bertanggungjawab itu dan membenarkan penghantaran vaksin COVID-19.

Lapor Bernama, jurucakap kerajaan Palestin, Ibrahim Milhem dalam taklimat media di kota Ramallah di Tebing Barat berkata, tindakan Israel menghalang kemasukan vaksin Covid-19 ke Gaza “melanggar undang-undang antarabangsa dan kemanusiaan.”

Beliau menggesa Pertubuhan Kesihatan Sedunia (WHO) “mengutuk tindakan Israel dan segera menekan Israel untuk membenarkan penghantaran vaksin ke Semenanjung Gaza.”

Isnin lalu, Menteri Kesihatan Palestin Mai al-Kaila mendakwa Israel menyekat penghantaran kumpulan pertama sebanyak 2,000 dos vaksin Sputnik Rusia ke Semenanjung Gaza.

Dos tersebut untuk kakitangan perubatan di unit rawatan intensif pesakit COVID-19 dan petugas di jabatan kesihatan kecemasan. – AlHijrah Online


KPM TELITI PERUNTUKAN KHUSUS BAGI PERALATAN STEM, ROBOTIK DALAM BELANJAWAN 2024

BATU PAHAT: Kementerian Pendidikan (KPM) akan meneliti peruntukan khusus bagi perolehan peralatan melibatkan pendidikan Sains, Teknologi, Kejuruteraan dan Matematik (STEM) serta robotik dalam Belanjawan 2024.

Menterinya Fadhlina Sidek berkata ia berdasarkan keperluan semasa serta sebagai langkah di bawah Inisiatif Pengukuhan STEM bagi menyokong keperluan aktiviti kokurikulum di sekolah.

Beliau berkata ia sekali gus sebagai satu usaha untuk menjadikan anak muda di negara ini berilmu serta kreatif, inovatif dan mempunyai daya saing dalam aktiviti luar yang berimpak tinggi.

“KPM akan sentiasa melihat keperluan ini, jika bercakap berkaitan pembudayaan STEM, ia berkait rapat juga dengan inisiatif dan saya fikir melalui bajet itu (Belanjawan 2024) mesti mendapat sokongan.

“Untuk pembudayaan (STEM) itu mesti mendapat inisiatif dan sokongan, jadi kita akan lihat perkara itu, yang menjadi perkara utama dalam kiraan kita semasa belanjawan,” katanya.

Beliau berkata kepada pemberita selepas Majlis Penutupan Pertandingan Robotik Kebangsaan Peringkat Akhir 2023 di Universiti Tun Hussien Onn Malaysia, di sini.

Fadhlina berkata pembekalan set peralatan robotik ke sekolah rendah dan menengah telah memberi peluang murid serta pelajar melalui proses pengajaran dan pembelajaran secara terus dalam bilik darjah selain semasa kegiatan kokurikulum.

Mengenai pertandingan hari ini, lima pasukan terdiri daripada Sekolah Jenis Kebangsaan Cina (SJKC) Puay Chai 2, Sekolah Menengah Jenis Kebangsaan Kwang Hwa, Sekolah Menengah Kebangsaan (SMK) Chung Hua, SMK Khatolik (M) dan SMK Tinggi Batu Pahat, layak mewakili Malaysia untuk bertanding di peringkat antarabangsa.

Kesemuanya akan mewakili negara ke pertandingan World Robot Olympiad 2023 (WRO 2022) World Final di Panama City, Panama, pada 7 hingga 9 Nov depan setelah menempa kejayaan pada Pertandingan Robotik Kebangsaan (NRC) 2023.

Sebanyak 12 kategori dipertandingkan pada NRC kali ini yang disertai 5,625 murid dan pelajar terdiri daripada 1,875 pasukan sekolah rendah serta menengah seluruh negara. — AlHijrah Online


KKM HARAP RUU KAWALAN PRODUK MEROKOK DIBENTANG AWAL JUN

MELAKA: Kementerian Kesihatan (KKM) berharap Rang Undang-Undang (RUU) Kawalan Produk Merokok Demi Kesihatan Awam 2023 yang akan mengawal selia semua produk merokok termasuk bahan merokok mengandungi nikotin yang digunakan untuk tujuan merokok, dibentangkan pada persidangan Parlimen awal Jun ini.

Timbalan Menteri Kesihatan Lukanisman Awang Sauni berkata RUU berkenaan sangat penting bagi melindungi kesihatan generasi muda dan ia merangkumi dua perkara utama iaitu kawalan terhadap produk merokok termasuk rokok elektronik atau vape serta pelaksanaan peruntukan Generasi Penamat Rokok.

“RUU berkenaan sebelum ini tidak sempat dibentangkan dalam sidang Parlimen sebelum ini kerana berlaku pembubaran kerajaan sebelum ini namun KKM akan memastikan komitmen untuk membawa RUU Kawalan Produk Merokok Demi Kesihatan Awam 2023 bagi bacaan kali pertama akan dibentangkan dalam persidangan Parlimen yang akan diadakan selepas cuti Hari Kaamatan dan Hari Gawai.

“Menteri Kesihatan Dr Zaliha Mustafa juga telah membawa kertas RUU berkenaan ke Kabinet pada minggu lepas dan saya dimaklumkan Kabinet telah bersetuju untuk KKM membawa RUU berkenaan untuk bacaan kali pertama,” katanya.

Beliau berkata demikian kepada pemberita selepas merasmikan Majlis Sambutan Hari Tanpa Tembakau Sedunia 2023 Peringkat Kebangsaan yang turut dihadiri Exco Kesihatan, Sumber Manusia dan Perpaduan negeri Ngwe Hee Sem dan Pengarah Kesihatan Pengarah Kesihatan negeri Datuk Dr Rusdi Abd Rahman.

Mengulas lanjut, Lukanisman berkata pelaksanaan RUU berkenaan perlu disegerakan kerana berdasarkan Kajian Kesihatan dan Morbiditi Kebangsaan (NHMS), pengguna rokok elektronik dalam kalangan remaja di negara ini mencatatkan peningkatan sebanyak 14.9 peratus kepada 307,109 orang pada tahun lepas berbanding 9.8 peratus atau 211,084 orang pada 2017.

Beliau berkata berdasarkan jumlah statistik pada tahun lepas, sebanyak 242,849 pengguna terdiri dalam kalangan remaja lelaki manakala 64,260 orang adalah remaja perempuan.

“Peningkatan jumlah pengguna rokok elektronik dalam kalangan remaja amat membimbangkan, justeru bagi mengatasi isu dan masalah penggunaan produk merokok terutama dalam kalangan kanak-kanak dan remaja, kawalan undang-undang perlu diperkukuh melalui RUU berkenaan.

“Ini kerana remaja dan kanak-kanak pada masa kini sangat terdedah dengan lambakan dan tarikan pelbagai jenis produk merokok dan menerusi RUU berkenaan ia diharap dapat mencegah generasi muda daripada memulakan tabiat merokok,” katanya.–AlHijrah Online


“TERIMA KASIH PERTUBUHAN KASIH NEELOFA” – KAKITANGAN TV ALHIJRAH

KUALA LUMPUR: Pertubuhan Kasih Neelofa hari ini mengagihkan 200 bungkusan daging lembu korban kepada kakitangan TV AlHijrah.

Ia sebahagian daripada 202 ekor lembu yang dikorbankan menerusi program Qurban Kasih Neelofa Aidiladha dan diagihkan kepada mereka yang memerlukan di seluruh negara.

Timbalan Pengerusi (2) Pertubuhan Kasih Neelofa, Tina Noor Mohamed berkata beberapa siri pengagihan daging korban sudah dijalankan sejak 31 Julai lalu di beberapa negeri, antaranya Kelantan,  Terengganu, Pahang, Johor, Selangor, Kedah, Perlis, Sabah dan Sarawak.

Ia akan memasuki agihan terakhir esok di tiga zon di Perak.

“Dengan keadaan COVID-19 kita ambil inisiatif untuk uruskan penyembelihan dan pengagihan kepada golongan asnaf, fakir dan juga anak yatim”.

Tambah beliau, pertubuhan itu bekerjasama dengan pelbagai pihak yang berpengalaman dalam mengurus serta melaksana ibadah korban bagi memastikan agihan tersebut sampai kepada golongan sasar.

Sementara itu, Koordinator Pertubuhan Kasih Neelofa, Shada Mohd Noh berkata, pihaknya menzahirkan kesyukuran kerana dapat melaksanakan amanah peserta ibadah korban.

202 ekor lembu disembelih secara berperingkat bagi menjaga penjarakan dan prosedur operasi standard yang ditetapkan. Satu bahagian lembu dikenakan bayaran sebanyak RM750.

Ia hasil sumbangan dan derma individu serta pelbagai syarikat membabitkan jumlah keseluruhan  sebanyak RM1 juta bagi menjayakan program amal berkenaan. – AlHijrah Online / Siti Baizura Shafiee


NAHAS PUTRAJAYA: PEMANDU TRELER MENGAKU TIDAK BERSALAH SEBABKAN KEMALANGAN HINGGA DUA MAUT

PUTRAJAYA: Pemandu lori treler yang terlibat dalam kemalangan merempuh 14 kenderaan lain di KM5.8 Jalan Persiaran Utara menghala Puchong pada 20 Sept lepas sehingga menyebabkan dua penunggang motosikal maut, dihadapkan ke Mahkamah Majistret di sini hari ini.

Muhammad Izzatul Shafik Mozahari, 29, mengaku tidak bersalah selepas pertuduhan dibacakan di hadapan Majistret Aima Nabila Muhammad Azhar.

Dia didakwa memandu secara merbahaya kepada orang awam dan menyebabkan kematian Faris Haziq Abu Bakar, 25, dan Yuswar Mohd Uyus, 39, di KM 5.8 Jalan Persiaran Utara di sini, pada 10.14 pagi 20 Sept lepas.

Pertuduhan mengikut Seksyen 41 (1) Akta Pengangkutan Jalan 1987 (Akta 333) yang membawa hukuman penjara antara lima tahun hingga 10 tahun serta denda tidak kurang RM20,000 dan tidak lebih RM50,000 jika disabitkan kesalahan.

Pendakwaan dikendalikan Timbalan Pendakwa Raya, Wan Nurul Amalina Abu Hanifah, manakala tertuduh tidak diwakili peguam.

Wan Nurul Amalina memohon mahkamah mengenakan jaminan sebanyak RM10,000 berserta seorang penjamin namun mahkamah membenarkan tertuduh diikat jamin RM5,000 dengan seorang penjamin selain perlu melapor diri sebulan sekali di balai polis berhampiran sehingga kes selesai.

Mahkamah menetapkan 25 Okt depan sebagai tarikh sebutan semula kes.

Pada Rabu lepas, dua penunggang motosikal maut dan tujuh cedera apabila  sebuah treler muatan batu pasir merempuh kenderaan yang sedang berhenti dalam barisan di laluan terbabit termasuk sebuah motosikal polis trafik.–AlHijrah Online


MOHAMAD SABU JALANI PEMBEDAHAN

KUALA LUMPUR: Presiden Parti Amanah Negara (Amanah), Mohamad Sabu telah dimasukkan ke hospital pada Khamis lepas.

Perkara tersebut disahkan Pejabat Presiden Amanah yang turut memaklumkan bahawa beliau telah menjalani pembedahan kecil dan keadaannya kini stabil.

“Insyaallah beliau akan dibenarkan untuk keluar daripada wad pada esok pagi untuk memulakan tugas seperti biasa,” memetik kenyataan tersebut di Facebook.

Sebelum ini, tular di media sosial sekeping gambar menunjukkan Mohamad Sabu sedang terbaring di atas katil hospital.—AlHijrah Online


Polis Israel tangkap pengawal masjid Al-Aqsa

BAITULMAQDIS, 26 Februari – Tindakan polis Israel menahan seorang pengawal Masjid al-Aqsa petang semalam telah menimbulkan ketegangan di kawasan itu.

Menurut kenyataan ringkas pihak Berkuasa Agama Al-Quds (Baitulmaqdis),
polis Israel menahan Ahmad Oweis, dalam kawasan masjid sebelum dibawa ke Balai
Polis Qashla untuk siasatan.

Al-Quds Foundation Malaysia melaporkan ketegangan di Al-Aqsa meningkat sejak beberapa hari lalu selepas polis Israel menutup Bab al-Rahma dan menahan puluhan aktivis Palestin.


UKRAINE, RUSIA MUNGKIN DAMAI DALAM TEMPOH SEMINGGU

KYIV: Penasihat Presiden Ukraine Mykhailo Podolyak pada Khamis berkata Ukraine dan Rusia kini ke arah mencapai persetujuan rundingan damai dan mungkin mengambil masa kira-kira seminggu untuk dimeterai, lapor agensi berita Xinhua, memetik media dalam talian Ukraine, Liga.net.

Kyiv mahu menetapkan syarat secara terperinci bagi pengunduran tentera Rusia dari Ukraine menerusi perjanjian damai itu, kata Podolyak.

Beliau yang juga anggota delegasi Ukraine terhadap rundingan damai dengan Rusia berkata, jika perjanjian dipersetujui kedua-dua pihak, ia akan menjadi penamat kepada konflik Ukraine dan Rusia.

Podolyak pada Rabu berkata Presiden Ukraine Volodymyr Zelensky mungkin mengadakan perbincangan dengan rakan sejawatannya dari Rusia Vladimir Putin dalam masa terdekat. – AlHijrah Online


ADUN BAWA MASUK AYAM KETIKA BERSIDANG

Ipoh: Sidang Dewan Undangan Negeri (DUN) Perak hari ini agak kecoh apabila Ahli Dewan Undangan (ADUN) Hulu Kinta, Muhamad Arafat Varisai Mahamad membawa ayam segar ketika berbahas berkaitan harga barang keperluan asas.

Menurut Muhamad Arafat, dia bertindak demikian dan menunjukkan ayam itu kepada wakil rakyat lain kerana tidak berpuas hati dengan kenaikan harga barang.

ADUN Hulu Kinta terbabit turut membawa resit bagi membuktikan harga ayam itu yang dibeli di salah satu kawasan di Perak mencecah harga lebih RM10.

Beliau pada masa yang sama meminta exco berkaitan untuk mengambil tindakan berhubung isu tersebut. — AlHijrah Online / Hamimah Hamid


ONN HAFIZ ANGKAT SUMPAH MENTERI BESAR JOHOR KE-19

JOHOR BAHRU:  Anggota Dewan Undangan Negeri (ADUN) Machap Datuk Onn Hafiz Ghazi hari ini mengangkat sumpah sebagai Menteri Besar ke-19 susulan kemenangan Barisan Nasional (BN) pada Pilihan Raya Negeri (PRN) Johor, Sabtu lepas.

Beliau yang bersongkok, berbaju Melayu Teluk Belanga berwarna hitam serta lengkap bersampin mengangkat sumpah di hadapan Sultan Johor Sultan Ibrahim Almarhum Sultan Iskandar di Balai Mengadap Istana Bukit Serene di sini.

Berangkat sama, Tunku Mahkota Johor Tunku Ismail Sultan Ibrahim dan Pengerusi BN Johor Datuk Hasni Mohammad.

Istiadat Penyerahan Surat Tauliah dan Pengisytiharan Pelantikan Menteri Besar Johor itu dimuat naik di laman sosial Facebook Sultan Ibrahim yang turut memaparkan 16 keping gambar upacara berkenaan.

Pada PRN Johor ke-15, Onn Hafiz, 44, memenangi pertandingan empat penjuru menewaskan  Azlisham  Azahar daripada Perikatan Nasional (PN), R Sangaran (Parti Ikatan Demokratik Malaysia) dan Datuk Dr Sharuddin Md Salleh (Parti Pejuang Tanah Air) dengan majoriti 6,543.

Onn Hafiz dilantik meskipun sebelum ini BN mencadangkan bekas Menteri Besar Datuk Hasni Mohammad sebagai calon bagi mengisi jawatan itu jika BN memenangi PRN Johor.

Semalam, Hasni yang juga Pengerusi BN Johor mencadangkan supaya pucuk pimpinan parti itu memilih orang muda untuk memimpin Johor, setelah melihat sokongan dan kedudukan orang muda yang penting dalam pembangunan negeri.

Hasni dilantik sebagai Menteri Besar ke-18 pada 28 Feb 2020. – AlHijrah Online


PENEMPATAN ISRAEL DI WILAYAH PALESTIN TETAP TIDAK SAH: EU

ANKARA : Kesatuan Eropah mengulangi pendiriannya bahawa penempatan Israel di atas tanah Palestin adalah haram di bawah undang-undang antarabangsa semalam, demikian menurut laporan agensi berita Anadolu.

“Pendirian Kesatuan Eropah berhubung dasar penempatan Israel di wilayah Palestin yang diduduki adalah jelas dan kekal tidak berubah, semua aktiviti penempatan adalah tidak sah di bawah undang-undang antarabangsa dan menghakis kebolehjayaan penyelesaian dua negara serta prospek bagi keamanan berkekalan seperti ditegaskan Resolusi 2334 Majlis Keselamatan Pertubuhan Bangsa-Bangsa Bersatu (UNSCR),” menurut Ketua Dasar Luar EU, Federica Mogherini dalam kenyataan.

Kesatuan Eropah menggesa Israel untuk menamatkan semua aktiviti yang selaras dengan obligasinya sebagai kuasa penjajah, katanya.

Mogherini berkata, EU akan terus menyokong keputusan dua hala iaitu “satu-satunya cara realistik dan mampu memenuhi aspirasi hak antara kedua-dua pihak.”

Kenyataan itu dikeluarkan susulan pengumuman Setiausaha Negara Amerika Syarikat, Mike Pompeo yang mengatakan masalah penempatan Israel di Tebing Barat tidak lagi dilihat sebagai tidak sah.

Menteri Luar Jordan Ayman Safadi turut menyokong pandangan EU melalui ciapan Twitter.

“Penempatan di Palestin adalah satu pelanggaran jelas di bawah undang-undang antarabangsa dan UNSCR.

“Ia adalah satu tindakan tidak sah yang memusnahkan penyelesaian dua negara. Pendirian Jordan mengutuk tindakan itu adalah tidak berubah.

“Kami memberi amaran akan kesan bahaya yang mungkin timbul susulan perubahan pendirian AS berhubung penempatan membabitkan MEPP (Proses Damai Timur Tengah),” katanya.

Dianggarkan 650,000 yahudi Israel kini menetap di lebih 100 penempatan yang dibina sejak 1967 di Tebing Barat dan Baitulmaqdis Timur.

Wilayah ini diinginkan rakyat Palestin untuk mewujudkan negara Palestin merdeka di masa akan datang.

Undang-undang antarabangsa melihat Semenanjung Gaza dan Baitulmaqdis Timur sebagai sebuah wilayah yang diduduki dan menyifatkan semua pembinaan penempatan di situ adalah haram. — Terjemahan AlHijrah Online


DONG JIAO ZONG AKUI PEMBELAJARAN TULISAN JAWI TIDAK BERMOTIF ISLAMISASI: MUJAHID

PUTRAJAYA: Pertubuhan pendidikan Cina, Dong Zong dan Jiao Zong (Dong Jiao Zong) akhirnya bersetuju pelaksanaan pembelajaran tulisan Jawi dalam mata pelajaran Bahasa Melayu di Sekolah Jenis Kebangsaan (SJK) bukan bermotif Islamisasi seperti didakwa sesetengah pihak atau bertujuan mengislamkan pelajar bukan Islam.

Menteri di Jabatan Perdana Menteri, Datuk Seri Dr Mujahid Yusof Rawa berkata, perkara itu disepakati semasa pertemuannya dengan wakil Dong Jiao Zong serta 11 pertubuhan berkaitan pendidikan Cina dan Tamil di pejabat beliau di sini hari ini.

Pertubuhan-pertubuhan terbabit juga menerima tulisan Jawi sebagai sebahagian daripada warisan budaya negara yang perlu dihormati semua pihak  di negara ini sebagaimana kaligrafi Cina, tulisan Tamil dan tulisan etnik lain. — AlHijrah Online


SEMUA KONSEP BAZAR RAMADAN TIDAK DIBENARKAN

PUTRAJAYA: Kerajaan memutuskan sebarang konsep perniagaan berkaitan bazar atau gerai Ramadan termasuk dalam bentuk pandu lalu, tempah dan ambil serta e-hailing tidak dibenarkan dalam tempoh Perintah Kawalan Pergerakan (PKP).

Menteri Kanan (Kluster Keselamatan) Datuk Seri Ismail Sabri Yaakob berkata, perkara itu diputuskan pada mesyuarat  khas menteri-menteri mengenai pelaksanaan PKP selepas menimbang kesan yang akan berlaku sekiranya ia dilaksanakan.

“Kalau kita wujudkan bazar contohnya, 50 bazar sekelompok dan e-hailing datang mengambil barang itu selepas menerima pesanan, ia tidak boleh dilakukan kerana bazar dan gerai seperti itu tidak dibenarkan.

“Tetapi perniagaan e-hailing biasa yang sekarang dilaksanakan dan hantar ke rumah, perkara itu diteruskan seperti biasa,” katanya pada sidang media harian PKP di sini, hari ini.

Sebelum ini terdapat cadangan perniagaan makanan berkonsepkan tiga kaedah iaitu pandu lalu, bungkus dan ambil serta e-hailing sebagai alternatif menggantikan bazar Ramadan yang tidak dibenarkan beroperasi di seluruh negara bagi membendung penularan wabak COVID-19. — BERNAMA


PENGELUARAN BERAS PUTIH TEMPATAN DIYAKINI PULIH DALAM SEBULAN – MOHAMAD

JOHOR BAHRU: Kementerian Pertanian Keterjaminan Makanan (KPKM) yakin pengeluaran beras putih tempatan di seluruh negara dapat dipulihkan dalam tempoh sebulan menerusi Program Khas Beras Putih Tempatan (BPT).

Menterinya Datuk Seri Mohamad Sabu berkata menerusi program itu, kementerian telah mengambil beberapa langkah intervensi termasuk meminta pengilang meningkatkan 20 peratus bekalan beras putih tempatan di pasaran bagi penyelesaian jangka pendek.

Beliau berkata beberapa sesi libat urus dengan pemegang taruh dalam industri padi dan beras negara juga akan diadakan Khamis ini bagi membincangkan mengenai kaedah dan mekanisme untuk memulihkan pengeluaran beras.

“Menerusi sesi libat urus itu, KPKM akan menerangkan kaedah dan mekanisme berkaitan bekalan beras tempatan negara, meliputi penyelesaian bagi jangka masa sederhana dan panjang,” katanya ketika diminta mengulas mengenai strategi kementerian  bagi memulihkan pengeluaran beras putih tempatan negara.

Beliau berkata demikian pada sidang media selepas meninjau bekalan beras putih tempatan di Giant Tampoi, di sini hari ini.

Mohamad berkata inisiatif yang dilaksanakan kementerian sebelum ini seperti Projek Smart Sawah Berskala Besar (Smart SBB) Mini Sekinchan, dijangka akan dapat membantu memulihkan pengeluaran beras tempatan.

Beliau berkata ini adalah kerana projek Smart SBB tersebut mampu mengeluarkan hasil yang memberangsangkan iaitu sebanyak 11 metrik tan padi beras bagi satu hektar sawah.

Setakat ini, katanya bekalan beras putih tempatan mencukupi dengan kawalan harga kekal RM2.60 sekilogram sejak 2008, sekali gus menjelaskan usaha kementerian memulihkan pengeluaran beras itu adalah berikutan permintaannya yang meningkat, susulan peningkatan harga beras import.

Ditanya mengenai 95 peratus orang tengah mengawal penghasilan padi negara pula, beliau berkata ia tidak benar dan hanya sekadar dakwaan sahaja.

Sementara itu, Mohamad mengulangi bahawa KPKM dan Kementerian Perdagangan Dalam Negeri dan Kos Sara Hidup (KPDN) sentiasa bekerjasama untuk membanteras isu penukaran label kampit beras, yang sebelum ini dilapor dilakukan bagi memanipulasi harganya di pasaran.

“Perkara ini sedang ditangani. Pihak kawal selia padi beras negara bertindak dan sentiasa mengawasi. Insya-Allah, sekarang ia dalam kawalan dan tindakan penguatkuasaan yang diambil adalah mengikut akta sedia ada,” katanya. — AlHijrah Online


TH WAKALAH: PENGURUSAN DEPOSIT LEBIH EFISIEN BUAT PENDEPOSIT

MELAKA: Lembaga Tabung Haji (TH) Selasa lepas mengumumkan peralihan kontrak simpanan daripada Wadiah Yad Dhamanah kepada Wakalah, namun timbul persoalan sejauh manakah ia mampu memberi kelebihan buat masyarakat terutama pendeposit berbanding kontrak sebelum ini.

Ditanya Bernama satu perkataan yang boleh menggambarkan kelebihan itu, Pengerusi Majlis Penasihat Syariah Lembaga Tabung Haji (TH), Prof Dr Ashraf Md Hashim menjawab, perkataan ‘efisien’ amat cocok mencerminkan pengurusan deposit melalui Wakalah.

Menerangkan tahap efisiensi kontrak Wakalah dengan cara mudah difahami, katanya secara asas melalui Wadiah Yad Dhamanah, deposit yang diberikan kepada TH adalah berbentuk hutang, manakala melalui Wakalah deposit itu berbentuk modal.

“Daripada sudut pendeposit, secara umumnya tiada perbezaan antara Wakalah dan Wadiah Yad Dhamanah. Deposit mereka dijamin kerajaan dan layak dapat pulangan. Namun dalam Wadiah Yad Dhamanah, oleh kerana deposit yang diterima adalah hutang maka pulangannya adalah atas budi bicara, jika (ditulis) dalam kontrak wajib ada pulangan, ia menjadi riba.

“Melalui Wakalah, pendeposit mewakilkan TH atas modal diberinya melakukan sesuatu. Jadi TH bertanggungjawab memberi pulangan jika ada, setelah ditolak kos pengurusan, kos haji dan zakat. Baki dia (TH) beri semua kepada pendeposit,” katanya ketika dihubungi Bernama.

Ketua Pegawai Eksekutif ISRA Consultancy Sdn Bhd itu berkata dari segi operasi Wakalah berbentuk modal itu akan menjadikan pengurusan TH lebih bertanggungjawab dan berdisiplin terhadap deposit diperoleh dan lebih telus dalam pengurusan deposit itu.

“Jumlah dividen bagaimanapun bukan bergantung terus kepada aqad (kontrak), sebaliknya ia bergantung kepada hasil pelaburan, perniagaan dan sebagainya. Tiada isu jumlah dividen naik atau turun kerana ia bergantung kepada pasaran dan kebijaksanaan pengurusan wang tersebut.

“Dari segi operasi (pengurusan) nampak lebih jelas. Kesan Wakalah kepada TH adalah ‘business as usual’ di samping memantapkan lagi hubungan TH dengan pendeposit,” kata pemegang Doktor Falsafah (PhD) Undang-undang Islam dari University of Birmingham, United Kingdom itu.

Beliau berkata selain itu, Wakalah juga memudahkan TH membuat promosi untuk pendeposit seperti pemberian hadiah, yang mana sebelum ini dengan konsep hutang, pemberian hadiah itu adalah suatu bentuk riba.

Ashraf yang juga Anggota Lembaga Pengarah TH berkata dengan Wakalah, TH berharap dapat menarik lebih ramai pendeposit dan lebih banyak jumlah deposit dengan pelbagai kelebihan ditawarkan TH.

“TH telah melalui fasa mencabar sebelum ini, mulai tahun ini diharap pulangan akan lebih menarik mengikut pasaran. Selain daripada pulangan dalam bentuk ini, deposit di Tabung Haji adalah agak unik di mana pendeposit juga mendapat ‘pulangan’ dalam bentuk yang lain.

“Ini adalah kerana dalam aqad Wakalah, pendeposit telah bersetuju untuk sebahagian (kecil) daripada pulangannya digunakan untuk menampung kos haji. Dalam konteks ini, pendeposit sebenarnya membantu orang pergi haji. Semoga mendapat ganjaran sewajarnya daripada Allah SWT. Pendeposit juga menikmati jaminan kerajaan, di mana deposit mereka tidak akan berkurangan. Ini perbezaan besar deposit TH dengan institusi kewangan lain,” katanya.

Beliau berkata pada masa ini, TH tidak dapat menawarkan kontrak berbeza buat pendeposit yang mahu kekal dengan akad Wadiah Yad Dhamanah atas faktor operasi, kos, pengurusan dan kelebihan yang dapat diberikan melalui Wakalah.

Katanya TH terkenal di seluruh dunia sebagai institusi pengurusan haji terbaik yang efisien dalam membantu umat Islam mengerjakan Rukun Islam kelima itu dan dengan pengenalan kontrak Wakalah diharap dapat terus memperkasa institusi pengurusan haji. — BERNAMA


WARGA EMAS MAUT, MOTOSIKAL DIREMPUH LORI

GUA MUSANG: Seorang warga emas maut selepas dirempuh sebuah lori ketika sedang menunggang motosikal di Kilometer 8, Gua Musang-Kuala Krai, di sini, semalam.

Ketua Polis Daerah Gua Musang Supt Sik Choon Foo berkata akibat perlanggaran tersebut mangsa Ishak Musa, 73, meninggal dunia di lokasi kejadian akibat cedera parah pada bahagian kepala selepas tercampak di atas bahu jalan raya.

“Kejadian berlaku kira-kira 4.20 petang ketika mangsa sedang menunggang motosikal jenis SM Sport 110E dari arah Gua Musang menghala ke Kuala Krai sebelum dipercayai sedang bergerak masuk perlahan-lahan ke laluan utama selepas berhenti di tepi jalan sebelah kiri.

“Dua kenderaan yang berada di hadapan lori jenis Isuzu sempat mengelak ketika mangsa sedang masuk ke laluan tersebut, namun pemandu lori terbabit tidak sempat mengelak dan melanggar mangsa dari arah belakang di laluan yang sama,” katanya dalam kenyataan, hari ini.

Sik berkata pemandu lori yang berusia 23 tahun itu tidak mengalami sebarang kecederaan, manakala mangsa yang maut dibawa ke Bahagian Forensik Hospital Gua Musang untuk proses bedah siasat.

“Siasatan mendapati kemalangan itu berpunca daripada pemandu lori yang melanggar bahagian belakang motosikal warga emas berkenaan dan kes disiasat mengikut Seksyen 41 (1) Akta Pengangkutan Jalan 1987,” katanya.–AlHijrah Online


PERTINGKAT INISIATIF GALAKAN PELANCONGAN – MAJLIS PEMULIHAN NEGARA

KUALA LUMPUR: Inisiatif galakan pelancongan perlu dipertingkatkan selain penambahbaikan infrastruktur bagi memastikan industri pelancongan kekal berdaya saing.

Menurut Pengerusi Majlis Pemulihan Negara (MPN), Tan Sri Muhyiddin Yassin, kegagalan usaha memulihkan industri pelancongan Malaysia dengan agresif pasca pandemik akan memberi impak negatif dan merencatkan pemulihan ekonomi negara.

“MPN mengesyorkan inisiatif galakan pelancongan dilaksanakan segera bagi memastikan industri pelancongan Malaysia kekal berdaya saing dan tidak ketinggalan dalam gelombang pemulihan rantau Asia Tenggara,” jelas Tan Sri Muhyiddin.

MPN memberi maklum balas berkenaan berikutan unjuran Kementerian Pelancongan, Seni dan Budaya (MOTAC) bahawa tempoh pemulihan bagi sektor pelancongan adalah selama empat tahun, dan MPN menyifatkan tempoh itu sebagai terlalu panjang.

Muhyiddin menyatakan demikian menerusi satu kenyataan media yang dikeluarkan selepas beliau mempengerusikan mesyuarat MPN Bil8/2022.

Dalam pada itu, mesyuarat turut memandang serius isu kenaikan kos sara hidup yang dihadapi rakyat Malaysia ketika ini.

“Walaupun kadar inflasi di Malaysia adalah antara yang terendah di Asia tenggara, namun impak inflasi tetap dirasai oleh segenap lapisan masyarakat dan berpotensi menghambat proses pemulihan ekonomi pasca pandemik.”

Sementara itu, dalam konteks kesihatan pula, MPN berpandangan, kesiapsiagaan sistem kesihatan awam negara juga perlu ditambah baik bagi menampung sebarang peningkatan jangkitan COVID-19. – Alhijrah Online


DULU JUAL PINTU KE PINTU, KINI ADA SYARIKAT EMAS

KUALA LUMPUR: Bermula dengan hanya meniaga dari pintu ke pintu premis kediaman dan perniagaan, Ku Mohd Fikri Hanif Ku Puteh tidak menyangka syarikat Tun Emas Sendirian Berhad dimulakannya pada 2009 berjaya menjadi antara pemain industri emas yang dikenali.

Syarikat yang beroperasi di Kuala Nerang itu juga kini mempunyai ribuan pelanggan yang meminati pelbagai koleksi barangan emas dengan reka bentuk terkini serta berkualiti yang ditawarkan Tun Emas.

Ku Mohd Fikri berkata minatnya dalam jualan emas didorong oleh ibunya Nozhatunsima Ghazali melihat potensi dalam industri berkenaan.

Beliau kemudian membuat perancangan perniagaan membina Tun Emas dengan modal permulaan yang rendah sehingga berkembang menjadi sebuah syarikat yang berjaya.

Namun, Ku Mohd Fikri berkata syarikatnya tetap berdepan cabaran perniagaan termasuk penurunan harga emas dan persaingan harga sengit pada 2014.

Bagaimanapun, beliau dan pasukan berjaya melaksanakan perancangan strategik untuk memastikan Tun Emas kekal relevan dan menjadi pilihan pembeli.

Kecemerlangan Tun Emas dalam bidang perniagaan menyaksikan syarikat itu menerima Anugerah dari World Muslimpreneur.

Pengiktirafan itu diharap akan melonjakkan lagi perniagaan Tun Emas dan Ku Mohd Fikri berkata pasukannya akan sentiasa menambah baik produk jualan dan perkhidmatan pelanggan.

Ku Mohd Fikri turut berpesan kepada para usahawan untuk kekal bersemangat dalam perniagaan, bijak merencana strategi perniagaan, dan tabah mengharungi cabaran. – AlHijrah Online


MAHASISWA DUTA HALAL KELUARGA, RAKAN SEBAYA DAN KOMUNITI

KUALA LUMPUR: Para mahasiswa diajak untuk menjadi duta halal kepada keluarga, rakan sebaya dan komuniti masyarakat.

Menteri di Jabatan Perdana Menteri (Hal Ehwal Agama) Senator Datuk Idris Ahmad berkata, sebagai generasi terpelajar mahasiswa perlu memainkan peranan memperkenal dan menyampaikan info-info yang tepat dan baik berkaitan halal serta melazimi sikap mengkaji dan Tabayyun terhadap isu-isu halal.

“Dalam konteks menjadikan halal sebagai agenda negara, mahasiswa selaku generasi terpelajar merupakan duta dan contoh kepada pengguna lainnya dalam membuat pilihan untuk mendapatkan makanan yang halal. Maka sudah tentulah produk dan premis yang mempunyai pensijilan halal akan menjadi keutamaan.

“Saya berharap anak-anak muda di hadapan saya ini dapat memberi suntikan dan ransangan kepada para mahasiswa lain, ahli keluarga dan masyarakat umumnya terhadap kepentingan dan kefardhuan mencari yang halal dalam segenap kehidupan.

“Sesungguhnya keberkatan dalam sebuah kehidupan adalah bermula daripada hasil dan sumber yang halal,” katanya dalam Program Kesedaran Halal Malaysia Bersama Mahasiswa 2022 di Putrajaya hari ini.

Dalam pada itu beliau juga berharap mahasiswa dapat menggunakan platform media sosial menyampaikan ilmu-ilmu yang baik termasuklah menyampaikan maklumat yang tepat dan sahih berhubung isu viral halal bagi mengelakkan salah faham masyarakat terhadap produk halal terus berlaku.

“Seorang mahasiswa perlu berfikiran positif dan berpengetahuan tinggi, bebas dari pengaruh yang tidak jelas, rajin berusaha dan mencari maklumat yang tepat serta membetulkan yang biasa dan membiasakan yang betul wajar diterapkan dalam diri setiap mahasiswa.

“Hal ini kerana mahasiswa merupakan golongan intelek dan cerdik pandai terhadap perkembangan dunia termasuk isu-isu halal terkini. Keistimewaan yang ada pada mahasiswa adalah sentiasa mempunyai sifat ingin tahu dan mengkaji,” katanya. – AlHijrah Online


Suri rumah diarah pulangkan RM95,000

KUALA LUMPUR – Mahkamah Tinggi Kuala Terengganu hari ini mengarahkan seorang suri rumah memulangkan semula RM95,000, iaitu hasil jualan tanah pusaka milik lima beradik yang dijual tanpa pengetahuan.

Hanisah Mohd, 49, turut diarahkan membayar lain-lain kos berjumlah RM15,000 antaranya  ganti rugi am, ganti rugi teruk, ganti rugi teladan dan kos guaman semua plaintif. Mahkamah juga membatalkan pendaftaran hak milik tanah pusaka yang sebelum ini atas nama wanita tersebut.

Hakim Datuk Zainal Azman Ab Aziz membuat keputusan itu selepas mendapati Hanisah selaku defendan melakukan penipuan dalam urusniaga menjual enam lot tanah pusaka milik kelima-lima beradik itu tanpa pengetahuan, lapor Sinar Harian.

Defendan didapati melakukan penipuan itu dengan cara memalsukan tandatangan tiga daripada mereka semasa proses jual beli tanah di Kemasik, Kemaman.

Jabatan Kimia turut mengesahkan kesemua tandatangan yang dibuat di setiap dokumen jualan tanah berkenaan adalah palsu.

Sebelum ini, Muhazian Mohd,41, juga mewakili Mohd Kamal Mohd yang sudah meninggal dunia, Mohd Zainuddin Mohd, 34, Mohd Hairul Nizam Mohd, 29 dan Nor Azahar Mohd, 51, selaku plaintif, memfailkan pernyataan tuntutan menerusi Tetuan Mohd Zubir Embong @ Associates dan Saiffuddin Othman.

Pernyataan difailkan pada 17 Januari tahun lalu di Mahkamah Tinggi Kuala Terengganu yang mengandungi sembilan tuntutan itu mendapat persetujuan daripada Hakim Datuk Zainal Azman yang menghakimi tuntutan tersebut.

Dalam tuntutan tersebut, plaintif-plaintif turut menamakan Jabatan Ketua Pengarah Tanah Dan Galian, selaku defendan kedua.

Mahkamah bersetuju dengan kesemua tuntutan dibuat antaranya melibatkan bayaran kerugian jualan tanah pusaka dan kos guaman semua plaintif.


PEMBUKAAN SEKOLAH DITANGGUHKAN SEMINGGU

KUALA LUMPUR: Sesi persekolahan bagi penggal 3 2021/2022 yang dijadual bermula pada 2 Januari 2022 bagi kumpulan A (Johor, Kedah, Kelantan dan Terengganu) dan 3 Januari bagi kumpulan B akan ditangguhkan selama seminggu.

Menteri Kanan (Pendidikan) Datuk Dr Radzi Jidin berkata, penangguhan itu berikutan situasi semasa banjir di seluruh negara.

“Keputusan itu mengambil kira situasi semasa banjir di seluruh negara yang melibatkan murid, ibu bapa, dan guru-guru secara langsung dan tidak langsung serta melibatkan sekolah sebagai pusat pemindahan sementara (PPS) atau sekolah terjejas teruk.

“Maka Kementerian Pendidikan Malaysia (KPM) membuat keputusan sesi persekolahan bagi penggal 3 2021/2022 ditangguh seminggu dan akan bermula pada 9 Januari 2022 bagi kumpulan A dan 10 Januari 2022 bagi negeri kumpulan A,” katanya menerusi satu hantaran video di Facebook hari ini.

Tambah beliau KPM amat prihatin dengan nasib guru-guru, murid, dan ibu bapa dalam konteks situasi banjir semasa.

“Kita sedar, ini merupakan satu tempoh yang amat sukar bagi semua pihak dan kita faham mereka perlukan masa untuk kembali menyiapkan keperluan sebelum mereka dapat mulakan sesi persekolahan bagi penggal 3 2021/2022,” katanya.

— AlHijrah Online


BANJIR: TIGA DAERAH DI SABAH TERJEJAS SETAKAT 12 TENGAH HARI

KOTA KINABALU: Satu lagi daerah di Sabah dilanda banjir menjadikan keseluruhan tiga daerah di negeri ini terjejas iaitu Sipitang, Beaufort dan Membakut melibatkan 22 kampung dengan sebanyak 76 penduduk dipindahkan ke pusat pemindahan sementara (PPS).

Menurut Angkatan Pertahanan Awam Malaysia Sabah, setakat 12 tengah hari ini,sebanyak dua PPS dibuka iaitu di Dewan Serbaguna, Sipitang yang menempatkan sebuah keluarga terdiri enam orang dan Dewan Selagon, Beaufort menempatkan 70 orang daripada 27 keluarga.

“Mangsa banjir ditempatkan di Dewan Selagon yang dibuka pada 2.50 pagi tadi meningkat kepada 48 orang daripada 20 keluarga berbanding 22 orang daripada tujuh keluarga pagi tadi,” menurut jabatan itu dalam kenyataan hari ini.

Di Membakut, tiga lagi kampung dinaiki air menjadikan 16 kampung keseluruhannya terjejas banjir berikutan hujan berterusan semalam sehingga menyebabkan paras air sungai di kawasan itu meningkat melepasi paras bahaya.

Antaranya, Kampung Lumantak, Kampung Baitam, Kampung Sinoko, Kampung Bambangan, Kampung Baitam Laut, Kampung Baitam Baru, Kampung Baitam Ulu, Kampung Jambatan Baru, Kampung Baru, Kampung Kayai, Kampung Poring, Kampung Pusak, Kampung Takapan, Kampung Mendangin dan Kampung Lampijas.

Turut dinaiki air adalah Sekolah Kebangsaan Pekan Membakut, Klinik Kesihatan Kampung Sinoko dan Pekan Lama Membakut.

Di Beaufort, empat kampung terjejas banjir iaitu Kampung Bakalau, Kampung Bakalau Simpang Empat, Kampung Binunuk dan Kampung Balibata, manakala di Sipitang adalah Kampung Sungai Tiga dan Kampung Mesapol Lama.

Beberapa jalan perhubungan di kampung terbabit turut dinaiki air dan tidak boleh dilalui oleh semua jenis kenderaan. — BERNAMA


WANITA BERIHRAM KERJAKAN UMRAH MASIH DICARI

MELAKA: Siasatan berkaitan tindakan seorang wanita yang didakwa mengerjakan umrah dengan mengenakan pakaian ihram lengkap seperti lelaki masih dijalankan termasuk bekerjasama dengan Jabatan Imigresen.

Menteri di Jabatan Perdana Menteri (Hal Ehwal Agama) Datuk Idris Ahmad berkata pihaknya tidak mendapat maklumat lengkap sama ada individu tersebut sudah pulang ke Malaysia atau belum.

“Saya tak ada maklumat. Masih lagi semak maklumat ke mana dia pergi sebab dia ke sana (umrah) bukan dengan agensi tetapi secara DIY (diurus sendiri).

“Kita juga nak tahu status dia ini macam mana,” katanya kepada pemberita ketika ditemui selepas merasmikan dewan besar dan upacara pecah tanah Pondok Kitab Turath di Kompleks Pendidikan Al Rahmat, Duyong di sini hari ini.

Menurutnya sebelum ini pihaknya telah mendapatkan bantuan Kementerian Dalam Negeri dan Kementerian Pelancongan, Seni dan Budaya untuk menyiasat kesahihan perkara tersebut sebelum tindakan tegas seterusnya diambil.

Bantuan daripada kedua-dua kementerian tersebut adalah susulan individu tersebut didakwa menggunakan visa pelancongan dan bukan menerusi khidmat agensi umrah.

Terdahulu, pada 12 Ogos media melaporkan tindakan tegas menanti individu wanita itu berikutan tular di Twitter mengenai dia yang berada di Mekah dalam keadaan lengkap berpakaian ihram seperti jemaah lelaki. – AlHijrah Online


KPM BINCANG KENAIKAN GAJI GURU MILIKI KELAYAKAN AKADEMIK LEBIH TINGGI

NIBONG TEBAL: Kementerian Pendidikan (KPM) dalam radar perbincangan berhubung saranan menaikkan gaji guru yang memiliki kelayakan akademik lebih tinggi sebagai pengiktirafan kepada mereka.

Menteri Pendidikan Fadhlina Sidek berkata pihaknya juga memandang serius saranan tersebut dan berpandangan ia mestilah selari dari segi kualitifikasi bermakna integriti kualiti dan perkhidmatan perguruan yang menjadi tumpuan KPM.

“Kita ambil pandangan itu secara serius dan saranan berkaitan kenaikan gaji penjawat awam seperti mana yang diumum Perdana Menteri (Datuk Seri Anwar Ibrahim) akan jadi tumpuan awal sebaik saja ekonomi negara pulih. Ia juga tidak lari daripada hasrat KPM yang melihat perkara sama.

“Kita sedang berada dalam radar perbincangan (saranan itu) dan dalam konteks untuk menaikkan gaji guru serta dari segi kualitifikasi maknanya integriti kualiti dan perkhidmatan perguruan, ini menjadi tumpuan kita,” katanya kepada pemberita di sini hari ini.

Beliau ditemui selepas merasmikan Karnival Kita MADANI Daerah Seberang Perai Selatan (SPS) di Sungai Duri, di sini yang turut dihadiri Pengarah Jabatan Penerangan Pulau Pinang Sabri Said.

Fadhlina, yang juga Ahli Parlimen Nibong Tebal, berkata demikian ketika diminta mengulas laporan akhbar berhubung kerajaan disaran menaikkan gaji guru yang memiliki kelayakan akademik lebih tinggi sebagai pengiktirafan kepada mereka kerana berusaha memperkemaskan diri bagi memantapkan lagi pendidikan demi anak bangsa.

Setiausaha Kluster Pendidikan & Modal Insan Majlis Profesor Negara (MPN) Dr  Anuar Ahmad dilaporkan berkata ketika ini gaji guru yang memiliki sarjana dan doktor falsafah (PhD) adalah sama dan ia wajar untuk dikaji semula.

Beliau turut dilaporkan berkata kerajaan harus memberikan insentif kepada guru yang mempunyai kelayakan lebih tinggi agar mereka dapat merasakan pentingnya untuk sambung belajar bukan sahaja menambah ilmu, sebaliknya boleh meningkatkan gaji dalam bidang yang diceburi.

Mengulas lanjut, Fadhlina berkata KPM sentiasa memberi galakan dan tiada sebarang halangan untuk guru menyambung pelajaran ke peringkat lebih tinggi kerana intergiriti perguruan dan kualiti guru juga meningkat dari semasa ke semasa.

“Saya ingat dari segi guru nak sambung pelajaran tidak jadi halangan malah kita menggalakkan, saya juga membuka ruang yang luas untuk mereka (sambung belajar) lagipun guru sekarang ini sangat berkelayakan dan terlatih dalam bidang mereka,” katanya.–AlHijrah Online